Mudahnya Buat Muffin Telur Berinti Daging. ‘Confirm’ Sedap & Sihat

Selalunya kalau cakap tentang muffin, kita mungkin akan terbayang muffin manis seperti coklat, strawberi, pisang, vanilla dan sebagainya. Kali ini, kami ingin tampilkan sebuah resepi yang berbeza. Tapi semestinya sangat sedap!
Pernahkah tak rasa muffin berintikan daging dan keju yang lembut? Dengan kombinasi rasa daun bawang, lada benggala, serbuk kari dan telur – inilah resepi muffin yang unik dan lazat. Memang sangat mudah dan boleh dikatakan anti-gagal. Kalau tak percaya, cubalah buat di rumah!

Cara Buat Egg Beef Muffin Yang Sedap Dan Sihat
Berikut adalah bahan dan resepi egg beef muffin hasil perkongsian Puan Nur Suriya Nawawi.
Bahan-bahan

Telur
Lada benggala
Daging kisar
Serbuk kari
Garam
Cheese (kalau nak letak)
Daun bawang

*Kalau nak lagi sedap, boleh juga guna tauhu telur. Blend sekali dengan isi ayam atau apa-apa bahan favourite anda seperti udang, tuna. meatball, atau sotong. Ikut citarasa masing-masing.

Cara-cara
Caranya memang senang sangat. Ini langkahnya step-by-step.

1. Tumis Daging Kisar
Pertama sekali, tumiskan daging kisar. Bila dah garing sikit masuk serbuk kari dan tambah daun bawang.
Settle? Boleh letak tepi dulu.
2. Sediakan Loyang
Sekarang, sediakan loyang untuk membubuh bahan-bahan. Sapukan dengan minyak masak di sekelilingnya.

3. Masukkan Bahan
Mula-mula, letak lada benggala.

Seterusnya, boleh letak daging kisar yang dah siap dimasak awal-awal tadi.

Kemudian, letak cheese (tak wajib pun). Tapi kalau letak, rasanya lebih lemak dan sedap.

4. Pecahkan Telur
Selepas itu, pecahkan telur dalam mangkuk dan tuangkan telur hingga agak-agak hampir penuh loyang.

5. Taburkan Daun Bawang
Akhir sekali, taburkan daun bawang di atasnya.

6. Bakar
Okay done! Sekarang dah boleh bakar pada suhu 180°c , dalam 20-24 minit.
Inilah hasilnya.

Inilah Resepi Muffin Yang Paling Senang!
Mudah, kan? Kalau ada yang bertanya bagaimana rasanya, bolehlah dibayangkan macam murtabak. Menurut Puan Nur Suriya, ini adalah resepi diet Atkins. Ia memang berkhasiat dan sihat.
Resepi mudah ini juga sesuai untuk dibuat bersama anak-anak. Boleh dibuat sebagai sarapan pagi atau minum petang. Ramai yang dah mencubanya. Anda bila lagi?

*Resepi muffin egg beef ini adalah oleh Puan Nur Suriya Nawawi pertama kali dikongsikan melalui group Masak Apa Hari Ni (MAHN). Ia diterbitkan semula dengan kebenaran beliau. Untuk lebih banyak perkongsian, follow beliau di SINI.


Resepi Murtabak Guna Cream Crackers/Biskut Kering, Lain Dari Yang Lain!

Tidak lama lagi kita bakal menjejakkan kaki ke bulan Ramadan, bulan yang paling dinanti-nantikan oleh umat Islam. Dalam bulan ini bukan sahaja segala amal ibadat digandakan pahala, malah bulan ini juga kita dapat melihat kepelbagaian jenis juadah berbuka puasa.
Salah satu juadah yang menjadi pilihan adalah murtabak. Tapi, kali ini kami nak kongsikan resepi murtabak lain dari yang lain iaitu menggunakan cream crackers atau biskut. Dengar macam agak lain namun, sebenarnya murtabak menggunakan biskut ini dikatakan sering dijadikan hantaran orang kahwin zaman dahulu.

RESEPI MURTABAK CREAM CRACKERS

1. 1 bungkus setengah biskut cream cracker yang tak bergula, saya guna jenama julie’s, jenama pingpong pun sedap.

2. 800 gm daging kisar ramli (2 bungkus)

3. 2 labu (saiz besar) bawang besar dipotong dadu.
4. 2 biji cili merah dihiris halus.
5. 2 biji cili hijau dihiris halus.
6. Satu ikat daun sup,daun bawang di hiris halus.
7. 7 biji telur grade A.
8. 1 kotak besar susu segar, saya guna jenama gooday.
9. Dua sudu kecil garam.
10. Dua sudu kecil serbuk lada hitam.
11. Loyang 4 segi di alaskan dgn aluminium foil dan disapu butter seluruh permukaan, saiz loyang ni tak sure la berapa inci.
Bahan bahan untuk dikisar dan ditumis.

1. 3 biji bawang putih
2. 1 inci halia
3. 1 biji bawang besar
4. 1 sudu makan cili giling (saya tak taruk sebab tak mau pedas, budak budak yang nak makan)
5. 3 sudu makan rempah kari daging
Cara-cara memasaknya

1. Panaskan minyak, tumiskan bahan-bahan kisar, ditumis hingga naik bau.
2. Masukkan rempah daging, tumis hingga pecah minyak.
3. Masukkan air sedikit demi sedikit supaya rempah tak hangus dan naik minyaknya.
4. Masukkan daging kisar, masak hingga empuk. Masak daging kisar ni sekejap je, cepat empuk, lagipun kita nak bakat kemudian nanti. Masukkan air jika rasa perlu. Masakkan hingga kering sedikit airnya.
5. Masukkan bawang yang dipotong dadu ,cili hiris, serbuk lada hitam garam serta bahan perasa. Gaul rata.
6. Perlahankan api lalu masukkan daun sup dan daun bawang gaul rata baru matikan api biarkan hingga sejuk sedikit.
7. Pecahkan 7 biji telur, pukul sedikit dan tuangkan dalam adunan daging tadi gaul ratakan.
8. Bahagikan adunan pada 3 bahagian (saya devide agak-agak je main senduk je).
9. Masak susu dalam bekas jangan sampai mendidih, Suam suam aja dan perlahankan api yang paling kecil, jaga jaga jangan sampai meruap, kacau sentiasa (susu boleh ditambah dengan santan atau diganti dengan santan)
Cara menyusun biskut

1. Ambil 9 keping biskut (ikut besar loyang) masukkan dalam susu suam sekejap je jangan lama2 nanti kembang pulak, susun dalam Loyang hingga penuh. Bahagian sudut dan tepi mesti penuh, patahkan biskut utk isi bahagian lompong.
2. Permukaan Loyang yang telah penuh disusun biskut, tuangkan adunan daging yang pertama ratakan ke seluruhan permukaan biskut.
3. Kembangkan 9 keping lagi biskut ke dalam susu dan susun dalam Loyang hingga menutupi bahagian adunan daging tadi sudah selesai tekankan sedikit agar rata.

4. Buat perkara yang sama seperti lapisan pertama dan kedua setelah selesai, tekan-tekan ke seluruh bahagian agar campuran telur naik di permukaan biskut.
5. Bakar dalam oven 180’C selama 45 minit pastikan betul-betul masak baru keluarkan dengan mencucuk bahagian tengahnya jika lidi tak ada kesan bererti dah masak lah tu.

6. Keluarkan dari oven dan terbalikkan kat dawai redai. keluarkan dari loyang biarkan sejuk bolehlah di potong dan dihidangkan.

Tips.
1. Tunggu sejuk baru di terbalikkan dan dipotong bagi mengelakkan murtabak ini pecah.
2. Boleh tambah cheese di setiap lapisan murtabak… Sedap.
3. Tumis guna butter sikit… campur dengan sedikit minyak. Daging cincang akan keluarkan minyak lagi dari lemak yang cair.
Selamat mencuba.
Sumber: Hidayah Syibly


Cara Mudah Buat Murtabak Mini Guna Kulit Popia. Sedap, Boleh ‘Frozen’kan

“Alahai, teringin pulak nak makan murtabak. Tapi lambat lagi kena tunggu hari pasar malam. Macam mana nak buat murtabak yang paling simple ye?”
Sesekali mesti kita pun pernah teringin nak makan murtabak kan? Tapi tak macam roti canai yang mudah kita cari, murtabak bukanlah selalu dijual di mana-mana kecuali di pasar malam atau gerai makanan tertentu.

Sebenarnya, ada cara mudah untuk buat murtabak sendiri di rumah menggunakan kulit popia. Bahan-bahan yang digunakan pun sebenarnya taklah susah nak dicari.
Dalam artikel kali ini, kami kongsikan resepi murtabak mini hasil air tangan Puan Rosnah Sidek yang sangat lazat dan simple untuk anda cuba.

Resepi Murtabak Mini Guna Kulit Popia
Bahan-bahan Inti

500g daging kisar
1 paket rempah kari daging
6 biji bawang Holland – dipotong dadu
5 ulas bawang putih – ditumbuk
2 inci halia – ditumbuk
serbuk lada hitam / lada sulah secukup rasa
3 sudu besar gula
2 sudu teh garam
minyak untuk menumis
1 cawan tepung gandum

Nota: Saya lebihkan lada hitam yang dikisar untuk hilangkan rasa lemak daging dan bau daging.
Cara-cara
1. Tumis Bawang & Rempah
Mula-mula panaskan minyak dan tumis bawang putih dan halia. Masukkan rempah kari dan tunggu hingga naik bau.
2. Masukkan Daging Kisar
Seterusnya boleh masukkan pula daging kisar dan bawang Holland.
Bila daging dah agak masak, perasakan dengan gula, garam dan serbuk lada hitam.
Kalau ikut cara saya, daging dimasak dengan sedikit halia sampai kering airnya.
3. Masukkan Tepung
Setelah cukup rasa dan bawang layu, masukkan tepung sambil dikacau rata. Tunggu semua bahan inti masak hingga agak kering. Bila rasanya semua dah ok, tutup api dan tunggu inti sejuk sebentar.
Fungsi tepung adalah supaya inti tak terlalu berair dan nak elakkan kulit popia terkoyak masa digoreng. Barulah kulit popia nampak cantik, kemas dan tak lembik.

4. Balut Dengan Kulit Popia
Untuk balutkan inti murtabak tadi, saya gunakan kulit popia yang besar.
Sebelum itu, pecahkan 2 biji telur, pukul dan gaulkan dengan inti yang dah dimasak dan sejukkan tadi.
Buka kulit popia dan letakkan di atas dulang. Ambil inti dan letak di tengah. Lipatkan berbentuk segi empat dari atas, kiri, dan kanan. Terbalikkan bila dah siap dilipat.
5. Siap Untuk Digoreng
Lepas tu bolehlah panaskan kuali leper dan letakkan sedikit minyak. Bakar macam orang buat murtabak tu.
Beginilah hasilnya. Siap!

Boleh Buat Stok Frozen Juga
Bagi yang nak simpan dan buat stok frozen, sejukkan dulu pada suhu bilik selepas digoreng. Kemudian baru masukkan ke dalam bekas untuk disejukkan dalam freezer.
Bila nak makan nanti, keluarkan 15 minit awal dan baru panaskan semula. Nak deep fry pun boleh. Mudah kan?
Bolehlah cuba resepi murtabak mini ini untuk minum petang atau jamuan di pejabat. Nak makan dengan kuah kari, dhal ataupun hirisan bawang, terpulang. Makan begitu saja pun dah cukup sedap.
Saya memang buat stok frozen untuk jualan dengan harga RM1 sekeping. Semoga dapat memberi idea juga bagi anda yang nak memulakan perniagaan.
Selamat mencuba!

*Resepi murtabak mini ini telah disumbangkan oleh Puan Rosnah Sidek menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan, boleh rujuk post beliau di SINI.


Resepi Murtabak Telur Paling Senang Dalam Dunia, Berebut Anak-Anak Nak Makan!

“Asyik goreng nugget je setiap petang, nak masak juadah petang apa lagi ye?”
Setiap kali waktu petang, pasti ada sahaja hidangan untuk anak-anak beriadah bukan? Maklumlah, bila PKP atau PKPB ini agak susah untuk kita keluar makan di luar kerana masih berjaga-jaga dengan ancaman wabak. Jadi, si ibu kena sediakan makanan petang sambil anak-anak bermain atau belajar.

Selain makanan ringan, anda boleh juga cuba untuk buat murtabak telur yang sangat mudah resepinya ini. Tak payah guna banyak bahan, resepi murtabak telur ini pastinya akan buat anak-anak berebut nak makan!
BAHAN-BAHAN MURTABAK TELUR
Resepi murtabak telur senang yakmat nak buat.. Berebut anak anak mkn sambil main kolam.

-Kulit popia
-Telur
-Bawang besar
-Bawang putih
-Cili api
-Garam/perasa
1. Tumis bawang putih, bawang besar, cili api sampai garing. Kemudian, masukkan garam, serbuk perasa dan telur.Kacau sampai berketul, pastikan tidak guna minyak yang banyak supaya kulit popia tak terkoyak.

2.Letak telur yang dah siap digoreng atas kulit popia ikut citarasa. Selepas balut, boleh terus goreng guna minyak masak yang sedikit. Angkat bila dah keperangan.

3.Siap!

*Simple sangat kan? Boleh cuba buat untuk hidangan petang seisi keluarga!
Sumber: Fadhilah Khaulan


Senangnya, Guna Mee Kuning Je Boleh Buat Muruku! Ini Resepi ‘Meeruku’ Viral

Tak sangka kan, guna mee kuning pun boleh buat muruku!
Tempoh hari ada yang guna pasta dan laksa beras untuk buat kudapan. Nampaknya makin kreatif orang sekarang ni.

Bagus juga dapat kongsi idea, nak-nak tengah musim Raya. Mesti ramai yang nak cuba.
Ini perkongsian resepi maruku guna mee kuning oleh salah seorang pengguna Facebook, Puteri Langit Merah.

Resepi ‘Muruku Malas’ Guna Mee Kuning. Sedap & Mudah
Dah banyak hari saya buat muruku malas ni.

Saya guna mee kuning jenama gardenia je. Memang menjadi. Boleh buat kudap-kudap depan TV.
Bahan yang diperlukan dan cara membuatnya cukup simple.
Bahan-bahan

Mee Kuning (saya guna cap Gardenia)
Daun kari
Serbuk kari / serbuk lada hitam
Garam / perasa secukup rasa

*mee jenama lain saya tak pasti sebab tak pernah cuba

Cara-cara
1. Basuh & Ceraikan Mee
Mula-mula ceraikan dan potong sikit mee tu. Jangan pendek sangat.
Basuh sikit dan toskan buang airnya.

2. Goreng
Kemudian, goreng dengan minyak banyak.
Pastikan tunggu minyak betul-betul panas. Guna api sederhana.

3. Bubuh Daun Kari
Tunggu sampai garing.
Masa dah nak angkat, bubuhkan sikit daun kari.

4. Perasakan
Biar sejat minyak dulu lepas tu akhir sekali bolehlah perasakan.
Gaulkan serbuk kari, serbuk lada hitam sikit, dengan garam atau perasa.
Siap!

Boleh Pelbagaikan Perasa Ikut Kreativiti
Mudah, kan?
Nak bubuh perisa lain boleh je. Cubalah perasakan ikut kreativiti sendiri.
Mungkin ada yang suka bubuh perasa cheese, BBQ, atau lain-lain. Terpulanglah ikut tekak masing-masing.
Yang pastinya, memang senang nak buat untuk Raya ni. Rugi tak cuba tau!

*Resepi muruku mee kuning ini dikongsikan oleh Puteri Langit Merah menerusi Facebook. Ia telah disunting dan diterbitkan semula dengan kebenaran. Untuk maklumat lanjut atau sebarang pertanyaan boleh rujuk posting asalnya di SINI.


Resepi Muruku Ekspres Guna Mee Kuning, Cepat & Sedap!

Kalau anda nak cuba menu ekspres baharu untuk hidangan tetamu, ada satu idea menarik iaitu muruku. Bukan muruku biasa tetapi muruku ini menggunakan mee kuning seperti yang dikongsi oleh Ariff Budiman di laman Facebooknya.
Selain dijadikan kudapan petang untuk seisi keluarga, boleh juga dijadikan hidangan untuk hari Raya Aidilfitri yang bakal tiba tidak lama lagi. Jadi, jom kita cuba resepi muruku express guna mee kuning di bawah.

Baca juga: Resepi Baby Pancake Viral Lembut Sampai Malam, Buat Sendiri Lebih Puas!
MURUKU EKSPRES GUNA MEE KUNING, CEPAT & SEDAP!
Dari membiarkan mee kuning rosak, saya buat muruku. Cara-cara mudah sahaja.

Bahan-bahan:

Mee kuning
Tepung bestari
Daun kari

Cara penyediaan:
1. Basuh mee kuning dan toskan hingga kering.
2. Gaul dengan tepung bestari dan panaskan minyak.

3. Goreng mee dan taburkan daun kari.

4. Bila buih yang di goreng kurang baru Angkat dan Biar hingga sejuk. Sedap walaupun tak sama macam guna tepung muruku.

Sedap! Boleh hidang untuk tetamu kalau tak ada idea nak buat apa.
Sumber: Facebook Ariff Budiman Zainal Abidin


Resepi Mushroom Chicken Pie, Lemak Berkrim & Tak Mual

Kadang-kadang mesti bosan kan asyik makan nasi sahaja. Anak-anak pun dah mula request makanan lain yang bersesuai dengan tekak. Tapi nak masak apa?
Apa kata cuba resepi baharu iaitu mushroom chicken pie. Mesti laku dan berebut tambah pula makan panas-panas baru keluar oven dicampur dengan bau yang harum semerbak. Fuh, terliur betul. Mudah sahaja hanya guna instant puff pastry.

Baca juga: Cara Buat ‘Breakfast Dip’ Untuk Sarapan Lebih Sihat, Anak-Anak Mesti Suka!
RESEPI MUSHROOM CHICKEN PIE,
Lama betul tak makan Mushroom Chicken Pie ni, hampir sedekad kot. Kebetulan semua barang ada hari ni terus jadi. Makan sebiji pun dah kenyang ni.

Bahan-bahan:

Instant puff pastry
Butter (2 sudu besar)
1 biji bawang holland (dipotong dadu)
Bawang putih ( 3 ulas)
2 sudu besar tepung + sedikit air
Mushroom shitake (5 biji)
Carrot (setengah batang)
Isi ayam (dicincang halus)
Serbuk parsley, oregano, blackpepper dan garam (Secukup rasa)
Whipping cream atau cooking cream (1/2 cawan)
Susu segar (1/2 cawan)

Cara-cara masak inti:
– Cairkan 2sb butter dan tumis 1 biji bawang holland dan 2-3 biji bawang putih cincang.
– Masak sehingga perang sikit dan masuk 2sb besar tepung ditambah dengan sedikit air.
– Kemudian, masukkan mushroom shitake dan carrot. Kacau sehingga mushroom shitake dan carrot masak.
– Masukkan isi ayam yang telah dicincang dan perasakan dengan parsley, oregano, blackpepper dan garam secukupnya.
– Akhir sekali masukkan [email protected] cream 1/2 cawan dan susu segar 1/2 cawan. Masak sampai mendidih semua.

Cara penyedian:
– Canai puff pastry dan letak dalam cup, masukkan filling, canai lag sekeping puff pastry tekap bentuk bulat tutup atas dia.
– Seal dengan garfu dekat tepi nak bagi lekat elok, lepastu sapu egg wash (kuning telur + susu segar sikit).

– Bakar suhu 200 dlm 20-25 minit depends on your oven.

Mudah sahaja kan? Selamat mencuba!
Sumber: Facebook Nadia Hazieqah Abdul Hapiz


Resepi Sup Cendawan Berkrim Viral Ala Perancis, Memang Pekat & Lemak!

Sup cendawan berkrim merupakan antara juadah sampingan yang menjadi kegilaan ramai apabila berkunjung ke restoran makanan Barat. Dihidangkan pula bersama roti bawang putih atau garlic bread, sudah pasti juadah ini bukan sahaja menjadi kegemaran orang dewasa malah kanak-kanak juga. Namun, seperti biasa ada juga kedai yang menyediakan sup cendawan ini tidak di skala yang kita inginkan. Ada yang masin dan ada juga yang supnya cair.
Oleh itu, jom kita cuba resepi sup cendawan ala Perancis ini yang ‘confirm’ pekat dan elok sahaja kejadian apabila dicicah bersama roti. Tak sedar rupanya dah 3 mangkuk kita hirup sup cendawan ini!

Baca juga: Resepi Viral Ikan Sambal Thai, Sepinggan Nasi Tak Cukup!
RESEPI SUP CENDAWAN BERKRIM ALA PERANCIS, MEMANG PEKAT
Jika mengingatkan sup cendawan berkrim jenama Campbell yang popular maka kita bermula dari Amerika Syarikat.
Tetapi, syarikat Campbell mengambil daripada asas sos bechamel dari Perancis yang direka oleh Chef Marquis Louis de Béchamiel de Nointel. Daripada nama beliaulah yang setelah beberapa lama hilang huruf ‘i’ lalu jadi bechamel sahaja.

Chef Béchamiel pula diinspirasikan oleh tukang-tukang masak Catherine de Medicis yang membawa salsa colla (gam) dari Tuscany, Itali. Salsa colla dipanggil begitu kerana sos ini digunakan untuk ‘mengikat’/ ‘memegang’ bahan-bahan dalam satu hidangan.

Dahulu saya berniaga sup cendawan berkrim. Macam-macam bahan dan macam-macam kaedah saya cuba. Ada saya kongsi resipi dengan seorang guru dan beliau berikan komen yang membantu saya merombak lagi resipi.
1.Bahan utama

½ tin 450 g cendawan butang
6 ulas bawang putih
Boleh guna cendawan butang segar atau campuran cendawan lain yang disukai. Saya elakkan mengguna cendawan shitake kerana rasanya yang terlalu kuat dan profil rasanya lebih Jepun berbanding dengan Amerika. Namun jika mahu guna cendawan shitake, tidak ada salahnya.
2.Panaskan 2 sudu makan marjerin/mentega.

3.Tumis cendawan dan bawang putih.

Gunakan api perlahan dan biarkan sehingga cendawan ‘meletit’/ ‘meletup’ kecil (popping). Saya dapati dengan cara ini rasanya kurang ‘plastik’ dan lebih asli
4.Sehingga keemasan begini memadai. Jika terlalu garing, warna sup akan jadi lebih gelap.

5.Masukkan dalam pengisar (blender)

6.Tambah 2 – 3 sudu makan krim putar (bukan yang manis ya!). Jika banyak sangat rasanya sedikit muak.

Krim saya berketul di sini kerana saya simpan dalam tempat sejuk beku (frozen). Jika tiada krim, boleh guna susu segar, susu tepung atau susu sejat.
7.Tambahkan serbuk stok ayam (jika mahu), serbuk lada hitam dan garam.

8.Tambah secawan air

9.Kisar sehingga halus

10.Tuang semula ke dalam kuali/periuk gorengan tadi yang masih berbekas dengan marjerin/mentega.

Panaskan atas api perlahan
11.Tambah Italian herbs atau oregano.

12.Jika mahu lebih pekat, tambah bancuhan 2 sudu teh tepung jagung dan ¼ cawan air.

13.Pada saya, apabila kepekatan boleh menyalut sudip begini sudah cukup.

Matikan api, sup cendawan berkrim siap.
Sumber: Siti Hazneza Abdul Hamid


Resepi Mushroom Soup Homemade Tanpa Guna Bahan Dalam Tin, Lebih Sihat & Sedap!

Mushroom soup boleh dikatakan antara menu pembuka selera yang menjadi kegemaran ramai. Bukan sahaja kanak-kanak malah orang dewasa juga amat menggemari sup cendawan pekat ini. Namun, penting untuk kita elakkan untuk selalu makan mushroom soup di dalam tin kerana mempunyai kandungan pengawet yang tinggi. Jadi, solusinya adalah anda buat sahaja sendiri mushroom soup ini dengan menggunakan bahan-bahan yang lebih fresh! Sedap pun sedap!
RESEPI CREAMY MUSHROOMS SOUP TANPA GUNA SUP CENDAWAN DALAM TIN
Tahu tak canned Mushrooms soup tu tak sihat? Tinggi garam & banyak pengawet. Memandangkan Ibu saya tak sihat, memang ibu tak lalu makan & tak tahan pedas langsung, kesian Ibu. Jadi saya masakkan untuk Ibu Mushrooms Soup yang senang berkhasiat tapi mudah sangat! Abah pun berselera kemain makan. Kat bawah saya sertakan resepi, korang boleh buat bagi anak-anak makan.

Bahan-Bahan :
Dania sarankan korang guna pure butter, barulah mengaum bau wangi dia semerbak harummm.Dania gunakan Anchor Butter Murah & sedap. Sebanyak mana terpulang korang la, mcm Dania suke lebih sikit… Angkat selera bile bau butter tu.
-Butter saya pakai anchor & Olive oil

– Bawang Holand sebijik

– Garlic 3 butir
– Mushrooms suke hati banyak mana, Dania beli 2 box. 1 coklat 1 putih.
Mushroom dania gunakan Button Mushrooms, Beli yang fresh dekat Mall, Dania letak banyak sebab Mushrooms akan mengecut.
– Blackpaper
– Chicken stock

– Daun Parsley fresh lebih baik

-Cooking cream
-All purpose flour (Tepung gandum)
Update :
Resepi ni dimasak semasa Ibu saya ade dan sedap sangat dia makan, Saya masak ni pada tarikh posting di post & sekarang 2/12/2019 Ibu saya telah pun kembali kepada penciptanya, Sedekahkan Al-Fatihah kepada Ibu saya Monaliza Binti Majidah
1. Masukkan butter

2.Masukkan bawang Holland

3. Olive Oil

4. Bawang putih

5. Lada hitam

6. Masukkan cendawan

7. Tepung gandum

8. Chicken stock

9. Parsley flakes

10. Sedikit susu

11. Cooking Cream

Dah siap!

Sumber: Nur Dania Izzati


Resepi Nanas Goreng Viral Macam Di Kelantan, Tengok Pun Sedap Boh!

Pisang goreng, keropok lekor ataupun kuih-muih merupakan antara juadah biasa yang selalu dihidangkan ketika minum petang di setiap rumah. Ini juga merupakan antara menu kegemaran ramai dan senang untuk dibeli di kedai-kedai.
Lain pula apa yang sedang viral sekarang, antara menu yang agak lain dari yang lain iaitu nenas goreng. Pasti ramai yang terkejut dengan juadah tersebut. Di Kelantan, menu ini dikatakan sedang viral sehinggakan menyebabkan orang ramai beratur untuk merasakan kenikmatan nenas goreng ini.

Melalui laman Facebook kuali viral, mereka kongsikan cara untuk membuat nenas goreng ini hanya dirumah. Tak perlu nak beratur panjang dah.
Resepi Nenas Goreng Viral

Loni tengah viral dekat Kelantan “nenas goreng viral”. Disebabkan kena beratur panjang untuk merasai knikmatan nenas goreng viral, terpaksa ler cik ta balik rumah goreng sendiri. Rupanya sedap jugak nenas goreng viral ni.

Bahan-bahan

– 2 cawan Tepung beras ( cawan teh)
– 2 sudu Tepung jagung
– 1 sudu air bancuhan Air kapur
– 1 biji telur
– Sedikit Gula
– Sedikit Garam
– Air jangan terlalu banyak
– Pewarna kuning telur
Cara-cara memasak

1. Campurkan tepung beras dan tepung jagung
2. Letakkan air bancuhan air kapur
3. Kemudian masukkan telur
4. Masukkan sedikit gula dan garam
5. Kemudian masukkan air tetapi jangan terlalu banyak
6. Masukkan pewarna kuning telur
7. Masuk nenas pada bancuhan dan sedia untuk digoreng
Sumber : Kuali Viral


Resepi Nasi Air Golok Thai Sesedap Macam Di Thailand, Mesti Licin Mangkuk!

Masakan Thai sudah semestinya menjadi kegemaran rakyat Malaysia. Bagi sahaja apa menu yang berkaitan makanan Thai, pasti akan licin pinggan atau mangkuk kerana rasanya yang sangat enak. Selain tomyam, ada lagi satu menu yang menarik perhatian orang ramai iaitu nasi air. Sebenarnya nasi air ini adalah bubur nasi, tetapi di Thailand nasi bubur ini turut dicampurkan dengan bahan-bahan tertentu supaya mempunyai rasa yang berbeza dari nasi bubur biasa.
Jom kita tengok resepinya supaya dapat dicuba di rumah!

RESEPI NASI AIR GOLOK THAI
Disebabkan teringin maka jadi lah nasi air thai or nasi air golok. Tak pasti yang mana satu namanya. Biasa time balik kampung beli je orang thai sendiri yang jual. Kali ni try buat sndri…first time buat dan terus jadi. Puas hati sangat buat sampai tambah-tambah kalau suami puji sedap dan makan bertambah-tambah hilang rasa penat kan.
BAHAN-BAHAN

-Beras nasi air /beras hancur

-Isi ayam
-Serbuk lada merah
-Bawang goreng
-Ikan bilis
-Minyak bawang putih
-Daun sup
-Serbuk lada hitam
-Telur masak separuh

1.Beras tu saya tak sukat pun. Terpulang masing-masing nak buat banyak mana. Air pun agak-agak je.
2.Ayam tu nak rebus sekali dengan nasi or boleh rebus asing. Bila dah jadi nasi air/bubur tambah garam dan gula sikit. Bagi ada rasa je bukan secukup rasa. Sebab nanti nak makan kita campur dengan bahan-bahan lain jadi la secukup rsa. Contoh ikan bilis goreng pun dah masin kan.
-Minyak bawang putih tu saya just goreng bawang putih dalam minyak je..
-Serbuk lada merah tu saya beli siap dekat kampung..boleh jugak beli cili flakes dan blender kering.
-Telur tu buat je telur masak separuh.

Yang lain tu nak buat pun boleh nak beli pun boleh…boleh rujuk gmbr ye. Selamat mencuba!
Sumber: Riyn Nisrien


Resepi Nasi Air Kelantan Simple & Sedap Sangat. Tak Cukup Semangkuk!

Kadang-kadang dah boring makan nasi, tak tahu nak makan apa… Bila tak tahu nak makan apa, nak memasak lagilah tak ‘kuasa’ kan?
Bagi yang tak ada idea tu, jom kita cuba resepi nasi air Kelantan ni. Nampak berselera terus. Yang sakit pun boleh makan, untuk anak-anak pun sesuai.

Nasi air ni sebenarnya lebih kurang macam bubur nasi jugalah. Ada sesetengah tempat panggil ‘moi’ atau ‘moy’.
Apapun nama panggilannya, yang penting ianya memang mudah sangat nak dibuat.

Jadi jom kita tengok resepi nasi air Kelantan oleh Cik Puan Yana yang dikongsikan di bawah ini.

Resepi Nasi Air Kelantan Mudah & Sedap
Biasa makan nasi air tak? Biasanya orang panggil bubur nasi. Tapi nasi air Kelantan memanh terbaik. Ada kuah sup, isi daging, ayam, ikan bilis, air lada dan minyak bawang putih.
Kalau ke Kelantan, kita akan jumpa banyak kedai makan dan gerai yang jual nasi air ni. Nanti bila dah balik rumah, confirm teringat-ingat dengan rasanya.
Di sini saya kongsikan resepi nasi air Kelantan versi saya.
Mudah je! Jom tengok bahan-bahan dan caranya step-by-step.
Bahan-bahan
Untuk bubur & sup:

Bawang putih
Halia
Serai
Akar daun ketumbar
Daging / ayam
Beras (dikisar separuh hancur)

Cara-cara
1. Mula-mula, tumbuk bawang putih, halia dan serai.
2. Satukan semua bahan tumbuk dalam periuk dan masukkan akar daun ketumbar. Rebus bersama daging dan ayam.
3. Tunggu daging empuk dan perasakan dengan garam / serbuk perasa. Tambahkan kicap sedikit. Siap.
4. Untuk nasi, kisarkan beras separuh hancur. Kemudian masak nasi sampai lembik.

Minyak Bawang Putih
Minyak bawang putih akan buat nasi air ni rasa lebih ‘kick’ tau.
Cincang bawang putih halus-halus. Tak kisahlah guna processor, atau guna tangan je. Lepas tu goreng minyak banyak, siap!
Air Lada
Untuk air lada, macam biasa blend cilipadi, bubuh air sikit, cuka, garam, gula dan perasa.
Lada jeruk
Lada jeruk ni pun senang je. Hiris lada, kemudian bubuh air sikit, gula, garam dan cuka ikut citarasa.
Sayuran / Hirisan Limau
Akhir sekali sediakan limau, daun sup, daun ketumbar, kangkung atau sawi yang dicelur. Dah boleh hidangkan bersama.

Sedapnya… Kecur air liur tengok hasilnya bila dah siap ni kan?

Jadi apa tunggu lagi, jom kita cuba buat nasi air Kelantan ni dekat rumah. Ringkas, sedap dan berkhasiat.
Rasanya tak cukup semangkuk ni!

P/S: Anda ada resepi nasi air versi Johor atau versi sendiri? Jom kongsikan dengan kami!
*Resepi nasi air kelantan ini dikongsikan oleh Cik Puan Yana menerusi Facebook. Ia telah disunting dan diterbitkan semula dengan kebenaran.


Resepi Nasi Arab Simple Tapi Sedap Sangat. Guna Beras Biasa Pun Jadi!

“Nak masak lauk apa lagilah hari ni ye. Rasa boring pulak makan nasi biasa je. Hmmm teringin nak cuba resepi nasi arab tapi susah tak?”
Sebut saja nasi arab, mesti kita dah terbayang aroma rempah ratusnya yang wangi dan menyelerakan.

Tak banyak restoran atau kedai yang buat nasi arab ni. Kadang-kadang bila teringin, tak tahu mana nak cari.
Walaupun nampak macam rumit, tapi nak membuatnya tu sebenarnya tak susah mana pun. Jadi apa kata cuba buat sendiri nasi arab di rumah saja.

Jom kita cuba resepi nasi arab simple tapi sedap oleh Puan Dila Noordin di bawah ini.

Resepi Nasi Arab Simple Tapi Sedap
Ini adalah percubaan pertama saya dan menjadi!
Balik solat Jumaat suami terkejut tengok isterinya masak Nasi Arab. Surprise dekat anak-anak juga sebab memang favourite mereka.
Selalu kalau teringin makan di kedai je. Kali ni nekad nak cuba masak sendiri.
Bila makan, suami dan anak puji sampaikan si kecil umur setahun lebih pun makan bertambah.
Oleh itu, saya pun semangat nak share resepi ni.
Resepi Nasi Arab Mudah, Simple & Sedap. Guna Beras Biasa Pun Boleh
Ini cara buat nasi arab step by step.
Rebusan Ayam
Bahan-bahan

Ayam ½ekor potong 2
1 kiub ayam
1 biji tomato belah 4
1 biji cili hijau belah 4 (td saya guna yang merah sebab lupa beli hijau)
1 batang kulit kayu manis
½ sudu jintan manis biji
½ sudu biji ketumbar
½ sudu lada hitam biji

Cara-cara
1. Rebus
Mula-mula rebus semua bahan dalam air tengelam ayam sehingga 30 minit, garam sesudu.

2. Perap
Kemudian angkat ayam lumur dgn serbuk kunyit, madu dan sedikit garam.

Penyediaan Nasi
Bahan Tumisan Nasi

Minyak sapi / butter / minyak masak
2½ pot beras basmathi yang telah di rendam ±30 minit (*kalau guna beras biasa rendam 5-7 minit saja)
½ sudu biji ketumbar
½ sudu jintan manis
½ sudu lada hitam

Cara-cara
1. Tumis
Untuk nasi, mula-mula kita tumis bahan sehingga naik bau.
Kemudian masukkan beras dan kacau ± 1 minit.
2. Masak Nasi Bersama Ayam
Alihkan ke rice cooker.

Masukkan air rebusan dan ayam di atas sekali.

Sukatan air rebusan macam masak nasi biasa.
(*Kalau guna beras biasa, sukatan air rebusan tu sama dengan kuantiti beras.)
Akhir sekali tabur sedikit daun ketumbar di atas ayam. Nanti baru keluar baunya yang sedap sangat.

Salatah / Salad Sayuran
Bahan-bahan

Timun di buang biji tengah
Tomato di potong dadu
Bawang besar racik halus
Garam dan perahan lemon

Cara-cara
Gaulkan semua sayuran yang dah dipotong bersama perahan lemon dan garam.
Sambal
Bahan-bahan

3 batang cili besar merah
3 batang cili padi merah
Tomato
Daun ketumbar
Perahan lemon
Garam / gula

Cara-cara
Blend cili, tomato dan daun ketumbar.
Kemudian perasakan dengan garam, gula dan perahan lemon.
OK Siap!
Bila dah siap, beginilah hasilnya… Nampak sedap kan?

Memang puas hati buat sendiri dekat rumah, tak payah pening kepala nak fikir masak lauk apa.
Dan tak perlu risau kalau tak ada beras basmathi, guna beras biasa pun boleh. Sedap juga dan tetap menjadi.
Mesti bertambah-tambah makan. Maklumlah sesekali buat kelainan menu di rumah kan?
Jadi, esok cuti mesti cuba tau. Mesti masing-masing makan bertambah nanti!

*Resepi nasi arab mudah dan sedap ini dikongsikan oleh Puan Dila Noordin menerusi Facebook. Ia telah disunting dan diterbitkan semula dengan kebenaran. Sebarang pertanyaan atau maklumat lanjut berkaitan resepi, rujuk post asal di SINI.


Cara Buat Nasi Ayam Cendawan Ala Claypot Dengan Rice Cooker. 20 Minit Siap!

“Alahai, hujan-hujan macam ni bestnya kalau dapat makan claypot panas-panas.”
Masakan claypot tentu ada peminatnya tersendiri. Aromanya agak unik dan lebih kepada citarasa ala Cina. Berbeza dengan masakan berlauk hidangan Melayu yang biasa. Sesekali, seronok juga ubah selera, bukan?

Dalam kesempatan ini, kami ingin berkongsikan sebuah resepi istimewa daripada Puan Yuya Zainal. Resepi beliau cukup simple, hanya menggunakan rice cooker. Yalah, bukannya ramai yang ada periuk claypot di rumah. Insha Allah dengan resepi ini pun anda boleh melepaskan rindu atau ‘teringin’ untuk makan masakan ala claypot di rumah.
Yang lagi seronok, masa penyediaan dan memasaknya hanya lebih kurang 20 minit. Dah siap terus boleh makan dengan cili potong. Terbaik!

Jom kita tengok resepi Nasi Ayam Cendawan Ala Claypot ini selengkapnya.

Resepi Nasi Ayam Cendawan Ala Claypot Mudah Dengan ‘Rice Cooker’
Bahan-bahan
Berikut adalah bahan-bahan yang diperlukan untuk 2-3 orang makan:

2 cawan beras
isi ayam dipotong kecil
cendawan shitake 3 biji (kalau guna yang jenis kering pastikan rendam dulu dengan air panas hingga lembut)
3-4 ulas bawang putih parut
1 inci halia parut
1 sudu besar kicap pekat
2 sudu besar sos tiram
1-2 sudu besar kicap manis
1 sudu kecil kicap cair masin
1/2 kiub ayam atau 1 sudu besar stok ayam pekat
1 sudu besar minyak bijan

Bahan hiasan:

daun bawang
bawang putih rangup
cili padi potong dengan kicap cair

Cara-cara
Ini cara membuatnya, ringkas saja.
1. Perap Ayam
Dalam satu bekas berasingan, perapkan ayam dengan semua sos tiram, kicap pekat, kicap cair masin dan kicap manis. Ketepikan dan biarkan seketika.
2. Masak Nasi
Kemudian, boleh mula masak nasi seperti biasa dan tunggu hingga nasi hampir kering.
4. Masukkan Ayam Perapan & Tunggu Hingga Masak
Bila agak-agak nasi hampir kering (masih dalam mode cook, bukan warm) tuang ayam dengan cendawan yang diperap tadi. Lebihan air sos dan kicap perapan pun masukkan sekali. Kemudian tutup semula periuk nasi.
Seeloknya potong ayam kecil sedikit supaya cukup masak. Kalau terpotong ayam besar-besar ayam dan risau tak cukup masak, boleh tumiskan dulu ayam tersebut bersama cendawan selama lebih kurang 3 minit.

5. Tabur Daun Bawang & Minyak Bijan
Sebaik saja rice cooker dah bertukar kepada mode warm, gemburkan nasi dengan garfu. Kemudian, taburkan daun bawang dan minyak bijan.
Kalau nak lembut berkuah (nasi lembik-lembik sedikit) boleh tambahkan air rendaman cendawan tadi. Sedap!
6. Siap Untuk Dihidang
Beginilah hasilnya lepas digemburkan.
Akhir sekali, hidangkan panas-panas dengan cili potong dan kicap cair.
Selepas
Wah, Aromanya Saja Dah Cukup Membangkitkan Selera
Mudah kan nak buat nasi ayam cendawan ala claypot ni? Selalunya buat nasi ayam biasa, kali ini bolehlah hidangkan sedikit kelainan untuk keluarga.
Selamat mencuba!

*Resepi Nasi Ayam Cendawan Ala Claypot ini adalah sumbangan Puan Yuya Zainal dan ia diterbitkan semula dengan kebenaran. Untuk sebarang pertanyaan boleh rujuk resepi asal di SINI.


Masak Sekali Harung Je, Ini Resepi Nasi Ayam Hainan & Sos Thai Paling Cepat Siap!

Pergi sahaja kemana pun, menu nasi ayam sudah pasti menjadi pilihan tidak kira untuk orang dewasa mahupun kanak-kanak. Terdapat pelbagai pilihan seperti nasi ayam bakar, nasi ayam goreng sehingga ke nasi ayam hainan ala Chinese Style, menu ini sangat sesuai dimakan tidak kira waktu.
Selain dari pilihan di atas, nasi ayam hainan dihidangkan bersama sos thai juga antara yang mendapat tempat di hati penggemar nasi ayam. Agak sukar untuk didapati di kedai luar yang turut menjual sos thai bersama nasi ayam, sebenarnya mudah sahaja untuk anda masak juadah ini di rumah. Oleh itu, lelaki yang merupakan seorang ayah ini berkongsikan resepi mudah nasi ayam yang pasti anak-anak pun suka!

RESEPI NASI AYAM HAINAN EKSPRES!

Aku bila anak-anak cakap nak makan nasi ayam maka bahagia sungguh rasanya. Mudah kerja aku wehh. Nasi ayam jenis masak sekali harung ni memang senang yakmat kalau nak buat. Yang nubis tak berapa reti masak pun pasti berjaya kalau buat menu ni.

Aku dah banyak kali share dah, dan tiap kali share aku derhaka resepi aku sendiri. Tapi sepanjang beberapa tahun dok masak style gini, aku dah dapat dah rasa yang aku nak dan yang budak-budak suka. So, jomlah aku share resepi PKPB hari ni iaitu Nasi Ayam Hainan Segera dan Sos Thai ala SuperDaddy Khairul Abdullah. Aku dah ringkaskan resepi ni dengan bahan-bahan yang mudah sahaja okeh.

Bahan-bahan yang diperlukan

3-4 ketul besar ayam, dibersihkan dan letak garam sikit.
1-2 sudu kulit ayam yang telah dipotong kecil.
2 cawan beras dibersihkan dan ditoskan. Kalau basmathi rendam dulu setengah jam dan toskan.
4 ulas bawang putih dihiris.
1 inci halia dihiris.
1 sudu besar minyak bijan.
1 kiub pati ayam
1 helai daun pandan jika ada.
1 pokok daun ketumbar jika ada.
1 pokok daun bawang jika ada.
Cara nak masak nasi ayam:
1. Panaskan minyak bijan dan tumis kulit ayam sampai keluar minyak dan hampir garing dan masukkan bawang putih serta halia. Tumis sebentar. Kalau nak masak dalam periuk letrik, tutup api dan transfer bahan tumis tadi ke dalam periuk letrik.

2. Lepas tu, masukkan beras, kacau sebati dan masukkan simpulan daun pandan jika ada. Takde tak apa. Takde siapa nak marah.

3. Masukkan kiub pati ayam yang telah dibancuh, kacau rata dan masukkan air mengikut kadar beras. Kalau 2 pot beras, 3 cawan air. Gitulah. Kalau ada air rebusan ayam lagi bagus, tak perlu guna kiub dah.

4. Kacau rata dan masukkan ayam dan daun bawang serta daun ketumbar kalau ada. Masak seperti biasa.
Siap dah nasi. Mudah jer.

Untuk sos thai lagilah senang yakmat. Tuang sos thai yang dalam botol tu ke dalam bekas, ikutlah nak banyak mana. Lepas tu perah limau nipis dan tambah sedikit kicap cair dalam 2 sudu kecil. Potong cili padi dan daun ketumbar lalu masukkan dan kacau sebati.

Siap. Senang dan cepat oih. Paling penting adala rasanya yang lazat. Kami 4 beranak 2 pot beras tu sekali hadap jer okeh. Cubalah.
Sumber: Khairul Abdullah


Resepi Nasi Ayam Mandy Paling Simple Wangi Semerbak, Sambal Pun Sedap!

Resepi nasi mandy / nasi mandi atau chicken mandy semakin mendapat tempat di Malaysia.
Nasi ayam mandy yang berasal dari Yaman / merupakan salah satu hidangan nasi arab yang mengkombinasikan nasi dan ayam dengan pelbagai rempah ratus dari Arab.

Menurut sumber, resepi nasi mandy yang menyebabkan ianya unik adalah cara masakannya di dalam tandoor (iaitu sebuah ketuhar khas tanah liat berbentuk silinder).
Berbanding nasi kabsah, warnanya lebih cerah kekuningan.

Dalam artikel ini, kami akan kongsikan resepi nasi ayam mandy simple oleh Norfaryana Nazari yang boleh dicuba oleh anda di rumah.

Resepi Nasi Ayam Mandy Paling Simple & Sedap
A. Untuk Ayam
Bahan-bahan

Ayam 1/2 ekor
1 Kiub pati ayam
1/2 sudu jintan manis
1/2 sudu ketumbar
1/2 sudu biji lada hitam
1 biji bawang besar potong 4
1 batang cili hijau/merah potong 2
1 biji tomato potong 4
sesudu garam

Cara Memasak Ayam

Rebus ayam selama 30 minit bersama semua bahan di atas.
Ketepikan ayam dan letak dalam bekas berasingan.
*Simpan air rebusan ayam – sebahagian air rebusan akan digunakan untuk memasak nasi dan sebahagian lagi untuk sup.
Lumurkan kunyit dan kicap manis pada ayam dan perapkan sekejap.
Lepas tu boleh bakar / panggang sekejap hingga warna keperangan.

B. Untuk Nasi
Bahan-bahan

Beras basmathi 3 cawan
1 sudu Planta*
Daun kari (jika ada)*
1/2 sudu jintan manis*
1/2 sudu biji ketumbar*
1 batang kulit kayu manis*
Air rebusan ayam (yang direbus tadi)
Pewarna merah / kuning

Cara Memasak Nasi

Mula-mula rendamkan beras basmathi untuk lebih kurang 30 minit.
Seterusnya tumiskan bahan-bahan bertanda * dalam senarai di atas.
Setelah naik bau, masukkan beras yang direndam dan gaulkan sekitar 1 minit. Lepas tu boleh transfer ke dalam periuk nasi.
Tambahkan air rebusan ayam ikut paras masak nasi yang sesuai.
Masukkan sekali tulang-tulang ayam (kaki dan leher) bersama bahan-bahan dalam sup yang direbus tadi seperti tomato, bawang, lada dan lain-lain.
Masak nasi macam biasa.
Bila nasi dah masak, buka penutup dan titiskan sedikit pewarna kuning dan merah. Gemburkan guna garfu.
Taburkan daun sup / ketumbar.

[Baca juga : Resepi Nasi Arab Simple Tapi Sedap Sangat. Guna Beras Biasa Pun Jadi! ]
C. Untuk Acar
Bahan-bahan

4 biji tomato dipotong dadu
Timun dihiris halus
Kobis dihiris halus
Carrot dihiris halus
Perahan lemon
Garam
Gula

Cara-cara
Campurkan semua bahan dan gaul sebati.
D. Untuk Sambal
Bahan-bahan

1 biji bawang besar dihiris halus
1 biji tomato dihiris halus
2 biji tomato saiz sederhana*
2 batang cili besar*
10 batang cili padi*
Garam*
Gula*
Perahan air asam jawa / lemon*

Cara-cara

Kisar semua bahan bertanda * dalam senarai di atas.
Hiris halus bawang besar dan tomato.
Gaulkan bersama semua bahan hingga sebati.

[Baca juga : Resepi Sambal Kicap Power! Boleh Tahan Lama & Tetap Sedap ]
Siap Untuk Dihidang
Ok, bila dah siap beginilah hasilnya… Memang wangi sebab guna macam-macam rempah tadi.

Sekali pandang memang boleh terliur dibuatnya!
Itulah antara keunikan hidangan Timur Tengah yang memang ‘kena’ sangat dengan citarasa rakyat Malaysia.
*Resepi nasi ayam mandy ini dikongsikan oleh  Norfaryana Nazari menerusi Facebook. Ia telah disunting dan diterbitkan semula dengan kebenaran. Untuk maklumat lanjut dan sebarang pertanyaan berkaitan resepi nasi ayam mandy ini, sila rujuk post asal beliau di SINI.


5 Aneka Resepi Nasi Ayam. Mudah, Lazat, & Pasti Menggiurkan!

Kalau sebut tentang nasi ayam, kebanyakan rakyat Malaysia memang dapat ‘relate’ dengannya. Tak kiralah yang Melayu, Cina, India, ataupun bangsa lain. Masing-masing sukakan nasi ayam! Maka, tak hairanlah terdapat pelbagai variasi resepi nasi ayam di negara ini.
Oleh itu, nasi ayam memang sesuai dijadikan santapan harian mahupun hidangan untuk majlis istimewa. Ia juga mudah untuk dibuat, serta tidak memerlukan bahan yang terlalu banyak. Selain itu, kalau kita dah masak nasi ayam, tak perlu nak fikirkan lauk-lauk lain sebagai tambahan. Ianya sendiri dah cukup istimewa.

Dengan 5 resepi nasi ayam di bawah, anda berpeluang mempelbagaikan rasa nasi ayam anda. Tentu tak jemu menjamu seisi keluarga! Anak-anak pun tentu suka.

1. Resepi Nasi Ayam Diraja
Sekali rasa, anda pasti akan menyukai kemeriahan kombinasi ramuan yang terkandung di dalamnya. Inilah keistimewaan yang menjadikan resepi Nasi Ayam Diraja sangat popular dan dikenali ramai.

Nasi kuningnya tentu akan membangkitkan warna dan sekaligus menjadikan anda berselera. Walau apa pun, cara membuatnya tidaklah serumit yang disangka.

Aromanya tentu ‘naik’ disebabkan penggunaan rempah-ratus dalam nasi dan juga supnya. Enak dimakan panas-panas!
Nasi Ayam Diraja

Bahan-bahan
Nasi:
– 2 cup beras basuh dan toskan
– 2 cup air
– 2 cup chicken stock
– halia (ambil dari chicken stock)
– bawang putih
– 1 sudu besar butter
– daun pandan
Sup / Chicken stock:
– 1/2 ekor ayam
– 1 inci halia hiris kasar dan ketuk sedikit
– 1 kiub ayam
– 1/2 sudu besar perencah sup
– daun sup dan daun bawang
– 4 ulas bawang putih di ketuk
Bahan Perap:
– 1/2 sudu besar sos tiram
– 1/2 sudu besar kicap manis
– 3 ulas bawang putih diketuk
Sos Cili:
– 1 Batang cili merah dicincang halus
– beberapa batang cili api dicincang halus (ikut kepedasan masing-masing)
– sedikit halia (ambil dari chicken stock) dicincang halus
– 2 ulas bawang putih dicincang halus
– 3 sudu besar sos cili
– sedikit air
– sedikit perahan jus limau
– sedikit serbuk kunyit – ni letak dalam nasi. nak bagi warna cantik sikit
Cara-cara
1. Rebus halia bersama bawang putih dan kiub ayam dan juga perencah sup.
2. Biarkan mendidih masukkan ayam dan masak selama 20 minit.
3. Angkat ayam dan toskan. Seterusnya campurkan kedalam bahan perapan. Perap selama 1 atau 2 jam. Perap sekejap pun ok je.
4. Yang selebihnya kita buat sup. Potong daun bawang dan daun sup. Kemudian campurkan sekali. Suaikan rasa anda.
5. Siap.
6. Untuk nasi pula. Panaskan butter dalam periuk nasi.
7. Tumis bawang putih bersama halia dan daun pandan.
8. Apabila wangi masukkan beras dan kacau seketika.
9. Masukkan air dan chicken stock dan sedikit garam. Sikit sahaja sebab chicken stock dah masin. Kalau tak nak letak pun takpe sebab nanti sup tu dah pun masin.
10. Tanak nasi macam biasa.
11. Sementara tunggu nasi masak. Siapkan pula sos cili.
12. Korang boleh blend semua bahan sos cili tu dan masak bersama sos cili dan air.
13. Disebabkan aku takde blender maka aku pun cincang lah ia sehalus yang mungkin.
14. Masak bersama sos cili dan air. Adjust kepekatan ikut suka korang. Tapi jangan terlalu pekat.
15. Perasakan dengan garam dan sedikit gula. Kalau taknak letak gula pun ok je.
16. Untuk ayam goreng dengan api sederhana. Tak payah goreng lama sangat. Agak dah hitam sikit boleh la angkat. Hati-hati jangan sampai hangus pulak.
17. Siap. Sajikan dengan sedikit salad dan tomato.
*Resepi oleh thethin dari MyResipi.com (http://www.myresipi.com/recipes/20823-nasi-ayam-diraja)

2. Resepi Nasi Ayam Madu
Bagi yang berminat dengan rasa manis-manis madu, bolehlah mencuba resepi nasi ayam ini. Kombinasi masam, manis, dan masin pasti akan memikat selera ramai.
Siapa kata nasi ayam madu hanya boleh dibeli di kedai? Lagi sedap kalau merasa air tangan sendiri. Boleh diubahsuai ikut citarasa anda.
Kalau tengokkan pada bahan dan caranya pun, mudah sangat!
Nasi Ayam Madu

Bahan-bahan
2 cawan beras
1/4 bawang besar
2 sudu mentega
sehelai daun pandan
2 kiub ayam
madu
kicap pekat
1/2 ekor ayam
1 sup bunjut adabi
sos tiram
1/2 sudu serbuk lada putih
1/2 inci halia
3 ulas bawang putih
[hiasan]
daun bawang
daun sup
bawang goreng
daun salad/timun
Cara-cara
1. Bersih ayam. Potong ikut suka
2. Tumbuk bawang putih dan halia. Tumis dengan sedikit minyak sehingga bawang jadi perang
3. Masukkan air, ayam, sup bunjut dan kiub ayam. Masaklah sehingga ayam masak
4. Untuk masak nasi, bersihkan beras. Ambik 2 cawan sup ayam tadi untuk masak nasi. Masukkan daun pandan. Masak seperti biasa.
5. Keluarkan ayam. Perapkan dengan madu, sos tiram dan kicap. Goreng dengan minyak penuh
6. Untuk sos kicap. Mayang bawang putih. Tumiskan sehingga naik bau. Masukkan kicap dan sedikit sup ayam tadi
*Resepi oleh Yani dari MyResipi.com (http://www.myresipi.com/recipes/21-nasi-ayam-madu)

3. Resepi Nasi Ayam Hainan
Nasi ayam Hainan adalah variasi nasi ayam Cina yang semakin popular. Ianya sangat sesuai untuk mereka yang sedang dalam proses menguruskan badan.
Ini kerana, ianya tidak melibatkan proses menggoreng ayam. Kurang berminyak, kurang kolestrol. Kalau nak tambah perasa pun, hanya sekadarnya. Memang ‘diet’! Kalau makan selalu pun, tiada masalah.
Nasi Ayam Hainan

Bahan-bahan
**Beras (jangan guna beras wangi) guna dalam 3 sukat
**1 ekor ayam
**1/2 ulas halia
**3 ulas bawang putih
**kayu manis
**Daun Pandan dan sedikit garam
>> Sos Ikan
>> 5 biji Cili Merah
>> 1 ulas Halia
>> 5 ulas Bawang Putih
>>Sedikit air perahan limau/lime
>>Gula,garam dan cuka
@1/2 ekor ayam (potong 6 ke 8 bhgn dan buang kulitnya)
@1 1/2 liter air
@1/2 bhgn kubis bulat (potong/hiris sederhana)
@2 batang carrots (buang kulit dan potong 4 ke 5 bhgn)
@1 biji kentang yang besar (buang kulit dan potong 6 bhgn)
@1 – 1.5 sudu kecik garam
@1 biji bawang besar (potong separuh)
Cara-cara
Untuk Nasi: Gunakan bahan2 bertanda **
1. Ayam di masukkan ke dalam air dan masak. Letakkan daun pandan dan sedikit garam untuk perisa.Jangan masak ayam terlalu lama. Masak selama 20 ke 30 minit saja. Janji masak 😀
2. Keluarkan ayam dari air rebusan tadi dan potong ayam beberapa bahagian (ikut suka). Ketepikan dan simpan air rebusan ayam tadi untuk masak nasi dan sup nanti.
3. Basuhkan beras hingga bersih,ketepikan sementara dan gunakan kuali untuk mengoreng halia dan bawang putih. Goreng hinga naik bau,dan masukkan bahan gorengan tadi kedalam nasi. Masukkan pula air rebusan ayam tadi kedalam beras,kayu manis dan daun pandan. Masakkan nasi tersebut.
Untuk Sos Cili : Gunakan bahan2 bertanda >>
1. Kisar cili merah,halia dan bawang putih dengan sedikit air.
2. Keluarkan bahan kisar tadi kedalam mangkuk dan campurkan sos ikan,cuka,garam dan sedikit gula (agak2 rasanya) Kacau dan gunakan air perahan limau/lime bila hendak makan.
Untuk Sup : Gunakan bahan2 bertanda @
1. Dalam bekas yang besar,didihkan air dan masukkan 1/2 ekor ayam kedalam air mendidih tersebut.Tutupkan bekas tersebut dan biarkan mendidih selama 15 minit ke 20 minit.Gunakan api sederhana besar.
2. Masukkan pula bawang besar tadi dan carrots dan biarkan lagi mendidih selama 15 minit.
3. Perhatikan air rebusan tersebut,jika berkurangan boleh tambah sedikit.Masukkan pula kentang dan biarkan juga mendidih selama 15 minit.
4. Last sekali masukkan kubis tadi dan masukkan sedikit garam untuk rasa.Biarkan kubis lembut dan tutupkan api.
5. Cara2 hidangan: Ayam untuk makan bersama nasi ayam tadi bolehlah dihidangkan kedalm pinggan dan hidangkan bersama2 timun/daun salad.Untuk perasa ayam tambahkan kicap cair dan minyak bijan diatasnya.
*Resepi oleh Queen_Mother dari MyResipi.com http://www.myresipi.com/recipes/176-nasi-ayam-hainan

4. Nasi Ayam Penyet
Nasi ayam penyet semakin popular sejak kebelakangan ini. Sajian yang mempunyai pengaruh negara jiran kita, Indonesia kini menjadi kegemaran di negara kita.
Apa yang istimewa sangat nasi ayam penyet berbanding nasi ayam lain? Tentulah pada sambalnya yang lebih ‘power’ berbanding sos cili nasi ayam yang umumnya lebih ringkas. Bagi anda yang ‘kena’ menghadap sambal setiap hari, cubalah resipi ini.
Gandingan sambal bersama sup dan nasi ayam tentu amat mantap! Lebih-lebih lagi apabila dimakan bersama tempe atau tauhu goreng. Terasa suasana kampung, nikmatnya!
Nasi Ayam Penyet

Bahan-bahan
Untuk Ayam
1 ekor ayam potong 8 bahagian, rebus selama 10 minit dan toskan (simpan air rebusan ayam untuk buat sup)-kite guna air nie jgk utk masak nasi
½ sudu besar Jintan Manis : goreng tanpa minyak hingga naik bau
½ sudu besar Jintan Putih : goreng tanpa minyak hingga naik bau
3 sudu besar Biji Ketumbar : goreng tanpa minyak hingga naik bau
1 sudu besar Serbuk Kari Ayam
1 sudu besar Serbuk Kunyit
½ sudu besar Serbuk Lada Putih
3 ulas Bawang Putih
1cm Halia
Sedikit Air
1 sudu kecil Garam
Minyak masak untuk menggoreng.
Untuk Sambal
Sedikit minyak masak
10 batang Cili merah (lebihkan jika mahu lebih pedas)
10 biji Cili padi
10 biji Bawang kecil/merah, hiris
3 biji Bawang putih, hiris
5 biji Tomato, potong 4
5 cm Belacan
2 sudu Ikan Bilis-kite lebihkan cikit
3 sudu gula merah/secukup rasa
Untuk Nasi
3 cawan beras dibasuh dan ditoskan
3 ulas bawang putih
satu btg kayu manis
4 biji buah pelaga
2 kuntum bunga lawang
sedikit butter
garam
kiub pati ayam/daging
6 cawan air rebusan ayam (yg disimpan td)
Cara-cara
Untuk Ayam Penyet

1. Masukkan kesemua bahan (kecuali minyak masak) dalam pengisar, kisar hingga halus.
2. Lumur bahan yang telah dikisar pada ayam dan perap semalaman.-perap lama2 cenggini best.
(Simpan bahan kisar yang berlebihan untuk goreng tempe dan tahu.)- kite tadak tauhu/tempe. Tak buat.
3. Setelah perap semalaman, golek-golekkann pada tepung beras.
4. Panaskan minyak dan goreng hingga garing.
Untuk Sambal

1. Panaskan minyak. Goreng ikan bilis hingga garing/rangup. Angkat dan ketepikan.
2. Goreng belacan seketika Angkat dan ketepikan.
3. Masukkan bawang merah, bawang putih dan cili. Setelah layu, masukkan tomato. Gaul rata dan tutup api. Angkat dan ketepikan.
4. Sejukkan semua bahan yang telah digoreng pada suhu bilik.
5. Masukkan kesemuanya ke dalam pengisar atau lesung batu. Kisar atau tumbuk sehingga separa halus.
6. Masukkan semua bahan tumbuk ke dalam periuk dan panaskan.
7. Masukkan gula merah dan gaul rata.
8. Rasa sambal yang terhasil, tambah garam atau gula merah jika perlu mengikut citarasa.* Sambal boleh disediakan sehari sebelum hidangan sajian. Simpan sambal dalam peti sejuk. Panaskan sambal sebelum disajikan.
Untuk Sup
1. Masukkan garam secukup rasa pada air rebusan ayam.-kite tambah ayu manis, bunga lawang, pelaga dan ketumbar (boleh masukkan terus sup bunjut kalo ade).
2. Panaskan sebelum dihidangkan. Tabur hirisan daun sup dan daun bawang pada sup semasa disajikan.
Untuk Nasi
1. Panaskan butter. Tumis bawang putih, kayu manis, bunga lawang dan buah pelaga sehingga wangi.
2. Masukkan beras yg dah ditoskan. Kacau lebih kurang 3-5 minit.
3. Masukkan air rebusan ayam, garam dan kiub ayam/daging. Tunggu sehingga menggelegak sedikit.
4. Pindah ke periuk nasi letrik dan masak macam biasa.
*Sumber asal oleh blogresepi dari MyResepi.com (http://www.myresipi.com/recipes/9878-nasi-ayam-penyet)

5. Nasi Ayam Ekspres
Resepi nasi ayam yang terakhir ini dikongsikan khusus buat mereka yang mengalami kekangan masa. Yalah, kadang-kadang teringin juga merasa air tanga sendiri walaupun sibuk bekerja.
Jadi, kami kongsikan cara paling ringkas membuat nasi ayam yang tak kurang enaknya. Menariknya, anda hanya perlukan beberapa bahan mudah dan nasi ayam akan siap dalam beberapa minit sahaja. Sangat sesuai untuk ibu-ibu yang super sibuk!
Tiada lagi alasan untuk anda tidak memasak makanan yang mudah ini. Malah, ia juga sesuai untuk dijadikan hidangan kalau anda teringin menjemput kawan-kawan ke rumah.
Jimat, sedap, dan memang ‘confirm’ resepi nasi ayam paling senang yang anda pernah jumpa! Tak perlu pening kepala mencari katering dan memikirkan menu istimewa.
Nasi Ayam Ekspres

Bahan-bahan
1 ayam potong 10
*Bawang merah-6 biji-Blend
*Bawang putih-5 ulas-Blend
*Kayu manis-2 batang, Buah pelaga-4 biji, Bunga cengkih-4, Bunga lawang-2
Segenggam cili kering-rendam dalam air panas dan potong
Cili padi-5 kalau suka pedas
Tomato-1 biji saiz sederhana besar
Sos tiram
Kicap Manis
Madu
Butter- 2 sudu besar
Cara-cara
1. Bersihkan ayam. Rebus dalam air lebih kurang 2liter. Boleh tambah stok ayam Maggi atau Knorr. Lagi lama lagi sedap
2. Tumis bahan2 bertanda *. Nanti semua ni akan guna untuk nasi, sup, kicap dan ayam
3. Untuk nasi: Bersihkan beras. Masukkan 2 sudu besar butter. Masukkan air rebusan ayam paras macam biasa masak nasi. Masukkan bahan bertanda * 2 sudu besar sekali dengan beberapa rempah tu. perisakan dengan garam
4. Untuk kicap: Air rebusan ayam. Sesudu sos tiram. 2 sudu kicap manis. Sesudu bahan bertanda *
5. Untuk sos cili: Rendam cili kering dalam air panas dan potong2 buang biji. Masukkan dalam blender bersama sebiji tomato, 5 biji cili padi, 2 sudu besar gula, 1/2 sudu kecil garam dan suku cawan air rebusan ayam
6. Untuk ayam: Angkat ayam yg direbus. Gaul dengan *. 1 sudu sos tiram. 2 sudu kicap. Goreng bila minyak dah panas dan api besar. Goreng sekejap. Tos dan curahkan madu. Gaul
7. Untuk sup: bubuh * yang selebihnya perisakan dengan garam. nk bubuh sup bunjut pun boleh
Siap!!! Boleh makan!
*Sumber asal oleh mivaricurium dari MyResepi.com (http://www.myresipi.com/recipes/18940-nasi-ayam-express)

Siapa kata resipi nasi ayam membosankan?
Setiap resepi nasi ayam yang dipaparkan di atas mempunyai keistimewaan masing-masing. Mesti pening nak buat yang mana dulu, sebab semuanya nampak sedap. Rugilah kalau tak mencuba setiapnya.
Jadi, bergantung kepada bahan yang ada di rumah, sesuaikan dengan resipi nasi ayam yang dapat dibuat. Mudah kan?
Baik, tunggu apa lagi? Boleh ke dapur dan mula mencari bahan!

Penafian: MyResepi.com dan SirapLimau.com adalah sebahagian daripada usahasama syarikat Dua Marhalah Sdn Bhd. Semua maklumat yang dipaparkan adalah tertakluk kepada hakcipta syarikat ini.


Resepi Nasi Ayam Pot Super Sedap, Semua Campak Satu Periuk Dah Siap!

Sebut sahaja nasi ayam pasti menu ini menjadi kegilaan ramai khususnya kanak-kanak. Setiap hari dihidangkan dengan nasi ayam pun tetap berselera makan kerana kena tepat dengan citarasa orang Asia. Namun, agak renyah sebenarnya untuk masak nasi ayam ini kerana banyak penyediaan dari masak ayam sehinggalah kicap dan cili perlu dimasak berasingan.
Jangan risau, kerana dah ada resepi nasi ayam yang mudah kerana boleh dimasak dan dicampak semua bahan dalam satu pot nasi sahaja! Senang main campak-campak je dah boleh makan nasi ayam sedap!

Baca juga: Cara Buat Mushroom Seasoning, Guna Tiga Bahan Je Dah Siap!
RESEPI NASI AYAM POT  ‘SUPER SEDAP’, SEMUA CAMPAK SATU PERIUK
Bila anak petik nak makan nasi ayam aku ada 2 option. Pertama samada aku order nasi dari Chicken Rice Shop atau kedua, aku buat sendiri nasi ayam bodo yang supersedap. Memandangkan semua bahan ada, terus aku bersilat. Kejap jer siap sebab ini adalah spesis One Pot Nasi Ayam, yakni jenis masak sekali harung atau sekali jalan ni.

Mana taknya, semua campak satu periuk sahaja. Terus siap nasi dan lauk. Mudah yakmat. Cara nak buat dia ni kalau nubis buat pun kompom sedap.

Bahan-bahan

-1 ekor ayam saiz kecil, dibersihkan dan potong 4 atau 8 dan perap dengan sedikit garam. Trim bahagian kulit berlemak dan potong kecil-kecil biar dapat dalam 2 sudu.
-2 pot beras, tak kisah beras apa pun. Cuci dan toskan.
-4 ulas bawang putih dihiris nipis
-1 inci halia dihiris nipis.
-1 helai daun pandan dicarik dan disimpul mati.
-2 pokok daun bawang.
-50gm butter/marjerin.
-1 sudu besar minyak bijan.
Cara nak masak dia:
1. Bahagian ayam macam tulang, kaki dan yang kau tak berapa gemar tu kau rebus, masukkan stok/kiub pati ayam dan sepokok daun bawang. Rebus sampai lembut elok dan ketepikan.
2. Panaskan butter dan minyak bijan kemudian goreng lemak ayam sampai keperangan dan masukkan bawang putih halia dan daun pandan lalu goreng lagi sehingga naik bau.

3. Kemudian masukkan baki daun bawang yang kau dah potong lalu kacau sekejap dan terus masukkan beras dan kacau sebati. Masukkan air rebusan ayam tadi dan sukatan dia ikut jenis beras yang kau guna. Masukkan sedikit garam atau boleh jika nak masukkan 1-2 sudu pati ayam dan kacau sebati.

4. Jika nak masak dalam periuk letrik maka bolehlah transfer sekarang. Kemudian susun ayam di bahagian atas tu elok-elok. Tekan on. Kalau masak periuk biasa, perlahankan api dan tutup periuk. Biar masak.

Siap dah.

Ayam tu kalau jenis tak suka ayam putih moist gitu, keluarkan dari periuk, buang sisa nasi yang melekat dan goreng dengan api yang kuat sekejap sahaja sampai nampak garing dan rangup. Keluarkan dan potong untuk dihidangkan.
Cara nak buat sambal:

1.Masukkan 2 biji cili merah, 2 ulas bawang putih, 1 inci halia, 1 biji tomato, perahan limau dan juga sedikit air rebusan ayam dan blend. Siap.
Cara nak buat kicap:

1.Goreng 2 ulas bawang putih dan sedikit halia guna minyak bijan sehingga keperangan. Angkat dan masukkan dalam mangkuk.
2.Tambah sos tiram, kicap, sedikit gula, sedikit air rebusan ayam lalu kacau sebati.
Siapp. Ceduk nasi, potong ayam dan hidangkanlah dengan hirisan timun, tomato daun bawang dan daun ketumbar.Yummehhh. Nasi tu kalau makan saja pun sedap dah.
Sumber: Khairul Abdullah


Resepi Nasi Ayam Power. Ini Rahsia Kulit Ayam Cantik Berkilat & Sedap!

Menu nasi ayam sudah menjadi hidangan yang boleh dinikmati di mana-mana sahaja di Malaysia. Menjadi kegemaran pelbagai lapisan umur masyarakat yang mempunyai pelbagai identiti. Maka tidaklah hairan, jika makanan ini juga mempunyai restorannya sendiri yang hanya menjual nasi ayam sahaja kepada pelanggan.
Menariknya hidangan ini, didatangkan satu set lengkap bersama nasi ayam berwarna kuning keemasan, sos pencecah, ulam-ulaman, kuah sup dan yang paling penting kerangupan ayam.

Kali ini, bagi menampakkan kelainan Niq Ain telah berkongsi resepi nasi ayam berkilat yang menekankan kepada ayam itu sendiri yang nampak begitu menyelerakan.
Baca juga: Resepi Bakso Sambal Cili Power, Sama Macam Di Indonesia!

RESEPI NASI AYAM POWER. INI RAHSIA KULIT AYAM CANTIK BERKILAT & SEDAP!

Hari ni saya kongsi resepi saya yang amat senang iaitu…
RESEPI NASI AYAM BERKILAT YANG MUDAH!
1. RESEPI NASI

Beras
Air
Pewarna atau serbuk kunyit.
Garam sedikit.
Hirisan halia.
Serbuk pati ayam sedikit (kiub knorr pun boleh).

2. RESEPI SUP

Air
Bawang putih ketuk 3 ulas.
5 keping halia hiris.
Buah pelaga 3 biji.
Biji lada putih (black pepper yang dibuang kulit).
Serbuk pati ayam (kiub knorr pun boleh).
Sedikit garam.

Masak sekaligus sehingga mendidih dan siap. Taburkan bawang goreng dan daun sup daun bawang.
3. RESEPI AYAM BERKILAT

Ayam bersih setengah ekor (saya guna yang sederhana sahaja sebab makan dua orang) jika ayam besar, masa bakar tu lebihkan ya.
Kicap manis.
Serbuk lada hitam (saya guna yang Sarawak).
Madu

Perap selama yang boleh (minimum 1/2jam) pastikan balik-balikkan ayam supaya perapan rata.
Bakar 150c selama 1 jam di dalam airfryer / Bakar 150c selama 1.15minit di dalam oven.
15minit sebelum masa tamat, sapukan madu dan sedikit renjisan minyak bijan.
Siap bakar keluarkan untuk dipotong dan hidang.
4. RESEPI SOS NASI AYAM
Sambal dah sedia ada (sambal cili padi merah/sambal jantan) dicampur dengan sos pencicah thai mae pranom dan sedikit air panas.
5. ULAM-ULAMAN

Salad romaine (saya suka guna salad ni).
Tomato
Timun batang

Sekian resepi, selamat mencuba.
Sumber: Facebook Niq Ain via Masak Apa Hari Ni..(MAHN)


Resepi Nasi Ayam Simple Tapi Power. Ayam Goreng Cantik Berkilat!

Mesti ramai yang suka makan nasi ayam kan. Tak kiralah hari-hari biasa atau hari istimewa, nasi ayam ni memang sesuai dihidangkan pada bila-bila masa. Lagipun, semua peringkat umur boleh makan, daripada anak-anak kecil hinggalah ke warga emas. Sebab itulah mak-mak kena standby siap-siap at least satu resepi nasi ayam untuk kita masak untuk famili mahupun tetamu.
Di sini kami nak kongsikan satu resepi nasi ayam simple tapi cukup power, hasil air tangan Puan Rosma Ros. Yang paling menyelerakan tentulah ayam gorengnya yang cantik berkilat. Dimakan pula panas-panas dengan nasi yang lembut, sup yang sedap dihirup, kicap yang menaikkan rasa dan sos yang memukau – mesti terangkat!

Jom kita tengok resepi nasi ayam yang lengkap dan disertakan dengan step-by-step ini. Mudah je, mesti semua orang boleh buat.
Resepi Nasi Ayam Simple Tapi Power
Bahan-bahan
A. Untuk Rebusan Ayam

Seekor ayam
1 biji bawang besar dipotong kasar
Seinci halia diketuk
2 batang serai
3 ulas bawang putih

B. Untuk Nasi

5 cawan beras
Seinci halia dipotong nipis
3 biji bawang merah dipotong halus
4 ulas bawang putih dipotong halus
Sebatang kulit kayu manis (kecil)
Bunga lawang
Cengkih
Lemak ayam yang kita kumpul tadi
1 sudu makan margerin/ butter
1 ketul kiub ayam
Sedikit kunyit. Tak perlu banyak sangat nanti terlalu kuning
Daun pandan simpul
Garam

C. Untuk Ayam

3 ulas bawang putih
Setengah inci halia
2 sudu sos tiram
1 sudu sos lada hitam
Kicap manis secukupnya
Setengah sudu gula merah/ gula kabung
Sedikit garam
1 sudu kecil pati ayam
Sedikit margerin

1. Basuh & Potong Ayam
Macam biasa ayam seekor, ikut suka nak potong macam mana. Asingkan lemak tapi jangan buang lemaknya, sebab nanti nak guna untuk buat minyak ayam.
Kalau suka ayam macam di kedai, tak payah potong, boleh guna seekor terus.

2. Rebus Ayam
Kita rebus dulu ayam sebelum diperap dan digoreng supaya dapat hasil yang juicy dan cantik. Air rebusan ayam ni kita akan gunakan untuk masak nasi nanti.
Caranya, panaskan air bersama bahan-bahan A di atas. Tunggu sampai mendidih, baru masukkan ayam. Jangan lama-lama sangat takut ayam kecut.
3. Masak Nasi
Seterusnya untuk memasak nasi, kita akan guna bahan-bahan B di atas.
Mula-mula, masukkan lemak ayam ke dalam periuk nasi bersama sedikit marjerin. Buka api sederhana dan biarkan lemak bertukar menjadi minyak.
Masukkan kulit kayu manis, bunga lawang, cengkih, bawang putih, bawang merah dan halia. Tumis sekejap saja jangan sampai garing, biarkan layu je.
Kemudian masukkan beras yang dibasuh, pati ayam, marjerin, daun pandan dan garam. Goreng sekejap semua bahan ini sampai sebati.
Masukkan air rebus ayam tadi bersama sedikit kunyit, sukatan air macam biasa, jangan terlalu banyak nanti lembik. Tanak nasi sampai masak.

4. Perap & Goreng Ayam
Untuk sediakan ayam goreng yang cantik dan berkilat, kita akan gunakan bahan C di atas.
Mula-mula, tumbukkan halia dan bawang putih, perah dan ambil jusnya saja. Kemudian, gaul semua bahan lain hingga sebati. Perap sekurang-kurangnya 1 jam dengan ayam yang dah direbus tadi. Kalau lagi lama lagi sedap.
*Nak bagi berkilat, masukkan ayam dalam kuali dengan untuk digoreng dengan sedikit kuah perapan ayam tadi dan tambah satu sudu madu. Kalau tak ada madu, letak marjerin sikit nak bagi kilat je. Gaul ayam dan kalau nampak dah berkilat, terus angkat dan toskan.
Masa goreng, guna api perlahan, kena selalu alihkan ayam supaya tak hangit. Masak jangan lama sangat takut ayam tak juicy.

5. Sediakan Sos / Sambal
Makan nasi ayam memang tak sahlah kalau tak ada sos atau sambalnya, kan.
Nak buat ni senang saja, bahan-bahannya seperti di bawah:

5-7 biji cili besar (Kalau suka pedas boleh letak cili padi / cili api merah)
Gula secukupnya
Gula kabung sedikit
Garam
5 ulas bwg putih
Limau nipis agak-agak masam (Kalau tak ada boleh ganti dengan cuka)
Sos cili 4-5 sudu

Caranya, blenderkan semua bahan dan masak atas api sampai pekat. Kalau suka yang cair, masak sampai mendidih saja lepas tu boleh tutup api.

6. Kuah Kicap
Kuah kicap sebagai pelengkap. Gunakan kuah perapan yang lebih tadi dan tambah air rebusan ayam dan kicap secukupnya.
Masakkan sekejap atas api. Siap!

7. Masak Sup
Kemudian, nak masak sup kita gunakan bahagian ayam yang kecil-kecil tadi. Contohnya kaki ayam, tulang, tengkuk, dan sebagainya. Rebus sampai masak. Masukkan sekeping kulit kayu manis, sedikit bunga lawang dan cengkih.
Kemudian masukkan pati ayam, perencah cukup rasa Maggi, lada sulah, dan garam. Rebus hingga menggelegak. Perasakan dengan garam jika perlu.
Bila dah masak, boleh taburkan daun sup, daun bawang dan bawang goreng.

8. Sediakan Salad / Sayuran
Akhir sekali, bolehlah hiriskan timun, tomato, carrot dan daun salad untuk dihidang bersama nasi ayam ini. Barulah seimbang kan, cukup semua ada – nasi, protein, sayuran.

Siap!
Beginilah hasilnya….

Tengok pun terliur kan? Jadi, lain kali bolehlah cuba resepi nasi ayam yang cukup lengkap ini. Insha Allah tak mengecewakan.

*Resepi nasi ayam special ini disumbangkan oleh Puan Rosma Ros menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan, boleh follow post asal beliau di SINI.


“Budak-budak ni asyik nak makan nasi ayam je, boring juga kalau asyik makan yang dibeli di luar tu. Kebetulan ada ayam di rumah ni bolehlah cuba buat nasi ayam Thai yang viral hari tu. Nampak macam sedap je…”
Anak-anak kecil biasanya memang cukup minat dengan nasi ayam kan? Walaupun dah banyak kedai menjual nasi ayam yang boleh kita cari, tapi sesekali kalau buat sendiri di rumah tentu seronok. Dapatlah satu keluarga merasa air tangan kita.

Apa yang membuatkan nasi ayam Thai ini berbeza daripada apa yang kita selalu makan di Malaysia adalah pada bahan-bahan yang digunakan. Tapi nak kata banyak sangat beza tu tidaklah juga. Cuma nasi ayam ala Thai ini, ayamnya tak perlu digoreng. Sebaliknya ia cuma perlu direbus dan dihidang lembut begitu. Sosnya juga cukup special, ada rasa Thai yang tersendiri. Lagipun, sesekali tukar selera best juga kan?
Jom kita tengok resepi Nasi Ayam Thai yang dikongsikan oleh Puan Emma Zakaria ini.

Tanpa Perap, Tak Perlu Goreng. Ini Resepi Nasi Ayam Thai Yang Simple Tapi Special
Berikut adalah bahan-bahan yang diperlukan.

Bahan-bahan

8 ketul ayam peha (Mana-mana bahagian ayam pun boleh pakai. Saya pakai ayam peha sebab anak suka peha)
2 batang akar daun sup @ akar ketumbar (ikut suka)
1 inci halia (hiris)
1 inci lengkuas (optional)
1 biji bawang merah
Beras (ikut banyak mana yang nak makan)
Air (agak-agak boleh buat untuk masak nasi dan sup sekaligus)
Garam
1 Kiub ayam
Sedikit marjerin

Cara Masak Ayam
1. Rebus akar daun sup, halia ,lengkuas dan bawang sampai mendidih.
2. Kemudian baru masukkan ayam sampai betul masak.
3. Bila ayam dah cukup masak, boleh asingkan ayamnya dalam sebuah bekas lain.

Cara Masak Nasi Ayam
1. Basuh beras ikut banyak mana nak masak.
2. Masukkan beras ke dalam periuk nasi, gunakan air rebusan ayam tadi untuk masak nasi. Jangan lupa tinggalkan sedikit untuk buat sup nanti. (TIP: Paras air untuk nasi ayam kena lebihkan sedikit untuk dapatkan nasi yang lembut. Contohnya kalau nasi 2 pot, air 2 1/2 pot)
3. Letakkan sedikit marjerin (1 pot beras lebih kurang sesudu marjerin). Perasakan dengan garam secukup rasa.
Boleh tambah sedikit bunga lawang dan kulit kayu manis. Menambah rasa sedap dan bau nasi pun sedap.
4. Masak nasi seperti biasa pakai dapur gas atau pakai rice cooker. Mana-mana pun boleh.

OK, ayam dan nasi dah settle. Sekarang kita buat kuah sup, kicap dan sosnya pula.
Cara Buat Sos
Bahan-bahan

5 batang cili besar merah
4 batang cili api (kalau anak2 taknak pedas takyah letak cili api)
2 biji tomato
5 ulas bawang putih
3 sudu sos cili (nak lagi sedap guna sos cili Thai)
Gula (ikut manis)
Garam secubit
1/2 kiub ayam

Blender semua bahan di atas kemudian masak atas api sekejap sampai masak. Tabur sedikit daun sup.
Cara Buat Sup
Ambil lebihan sup tadi cuma tambah garam atau perasa. Kalau nak lagi sedap dan wangi, perah limau sedikit letak  dan taburkan daun sup/daun bawang.
Cara Buat Kuah Kicap
Bahan-bahan

1/2 cawan air
3 sudu kicap manis
2 sudu sos tiram
Secubit kiub ayam.

Masak sekejap atas api, siap.
Ulam-ulaman
Ulaman ikut suka yang mana stok ada di rumah. Biasanya guna timun, salad, dan tomato. Hiris dan hidang bersama nasi dan kuah sup, kicap dan sos.

Jimat Masa & Tetap Sedap!
Wah, dah siap pun nasi ayam Thai kita. Mudah kan? Sekali jalan je semuanya.
Resepi ni sangat jimat masa sebab tak perlu perap ayam tak perlu goreng ayam. Sup pun tak perlu letak rempah. Walaupun simple, rasanya tetap sedap dan rasa ayam pun lebih fresh. Tak payah guna minyak, jadi memang sihat dan sesuai sangat bagi yang nak diet tu.
Bagi yang nak cuba sedikit kelainan, bolehlah save resepi nasi ayam Thai yang mudah dan lazat ini. Rugi tak cuba tau!

*Resepi nasi ayam Thai ini disumbangkan oleh Puan Emma Zakaria menerusi Facebook beliau. Untuk sebarang pertanyaan dan maklumat lanjut, boleh follow post asal beliau di SINI.


Resepi Nasi Ayam Thai Viral, Kecur Liur Dibuatnya!

Sejak tempoh lockdown, sudah pasti ramai dalam kalangan kita yang dah bosan dengan menu makanan sama di rumah. Asyik makan benda yang sama dan diulang-ulang sahaja kerana perlu hadkan pergerakan keluar. Jangan risau, buat anda yang sudah tidak tahu nak masak juadah apa lagi, anda boleh cuba menu nasi ayam thai yang senang! Tak terlampau banyak bahan, menu nasi ayam thai ini pasti akan buat anda tambah berpinggan-pinggan!
BAHAN-BAHAN NASI AYAM

-2 inci halia dihiris
-Akar ketumbar

-Bawang besar selabu dihiris

-Kiub ayam seketul
1.Masuk air dalam periuk, masuk empat ketul ayam, masuk garam sikit lebih kurang 1 sdt, lepastu masuk bahan yang kita prepare awal tadi. Biarkan mendidih. Kejap je didihkan, tak payah tunggu ayam masak sebab nanti nak masukkan dalam rice cooker lagi kan.

2.Dua cawan beras basuh bersih dan toskan air.

3.Lepas ayam tadi dah mendidih, ambil 3 cawan air rebusan tu masukkan dalam rice cooker berisi beras tadi. Lepastu susun ayam kat atas macamni. Masak nasi macam biasa. Simpan sikit air rebusan tu untuk buat sup nanti.

4.Ni nasi yang dah siap masak.

SOS CILI
1.Okay jom prepare sos pulak.

-4 ulas bawang putih ditumbuk halus
-3 biji cili padi ditumbuk halus (takde dalam gambar) kalau taknak pedas satu biji je dah cukup
-3 biji cili padi dipotong
-Daun ketumbar hiris halus
2.Masuk 2sdm sos cili thai. I pakai brand life.

3.1 sdt kicap manis. Memang sikit je tau. Kalau banyak kang tak cantik sos kita nampak gelap.

4.2 senduk air rebusan ayam tadi.

5.Jus limau kasturi, 2 biji. Garam sikit, dalam secubit. Gula tak perlu letak sebab sos thai tu memang dah manis.

6.Last tabur sesame seed. Ni nak cantik je. Tak letak pun takpe. Okay, siap! Sos ni cair cair gitu & rasa dia pedas, masam, masin, manis semua seimbang. Lebihkan pedas lagi best.

SUP NASI AYAM
1.Ni pulak untuk buat sup. Lebihan air rebusan ayam tadi letak sikit serbuk lada hitam

2.Garam sikit. Biarkan mendidih kejap. Siap sudah. Tabur daun sup sikit. Dah boleh makan dengan nasik.

Siap! Terliur betul dibuatnya.

Sumber: Khas Fena


Lebihan Ayam KFC Semalam Jangan Dibuang, Boleh Buat Nasi Ayam Cara Orang Jepun

Nasi ayam merupakan antara juadah yang menjadi kegemaran rakyat Malaysia. Sedap dan sesuai untuk dimakan bila-bila sahaja, menu nasi ayam ini juga telah dipelbagaikan mengikut citarasa terkini orang ramai. Tetapi, apa yang menarik tentang nasi ayam ini adalah cara orang Jepun menjadikannnya lebih menarik dan sedap menggunakan lebihan ayam KFC dan menjadi nasi ayam KFC!
Jika anda ada lebih ayam goreng KFC dan bosan untuk dimakan begitu sahaja, apa kata anda cuba buat nasi ayam menggunakan lebihan ayam tersebut. Tengok dari gambar ni memang buat orang terliur!

Baca juga: Tak Payah Ke Restoran Mahal Lagi, Buat Sendiri Je Resepi Ayam Rebus Herba Chili Oil Ini!
NASI AYAM KFC GUNA CARA MACAM ORANG JEPUN
1.Basuh beras seperti biasa dan masukkan ayam goreng KFC, sedikit kicap cair dan chicken stock.

2. Selepas nasi sudah dimasak seperti biasa, inilah masanya untuk anda asingkan isi ayam dengan tulang.

3. Gaulkan isi ayam dengan nasi. Barulah semerbak wangi nasi ayam tersebut.

Bukan itu sahaja, tips dari orang Jepun juga yang boleh anda cuba adalah dengan menambah sedikit garam dan lada hitam sebelum makan. Dengan cara ini, barulah anda dapat menikmati rasa nasi ayam dimana ayam KFC tersebut mempunyai rasa yang kaya dengan rempah.

Jangan lupa cuba!
Sumber : GetNews


Resepi Nasi Beriani Mudah Sangat Dengan Ayam Goreng Mamak Special. Memang Best!

Aroma nasinya yang wangi, ditambah pula dengan ayam goreng special dan kuah yang power. Pendek kata, Nobody will say ‘no’ to nasi beriani kan?
Sesekali teringin nak buat nasi beriani dekat rumah.

Kalau buat dekat rumah ni, kita boleh buat ikut selera tekak kita. Mana part yang suka kita lebihkan, yang tak berapa suka tu boleh kurangkan atau tak payah bubuh langsung.
Apapun, kena juga tahu cara asasnya supaya rasa tu tak lari jauh. Hehe.

Jom tengok resepi nasi beriani yang mudah je tapi sedap tau. Resepi ini  dikongsikan khas oleh Nur Aisya menerusi Facebook.

Resepi Nasi Beriani Simple
Bahan-bahan

Beras (saya guna Moghul Basmathi – rendam setengah jam dan tos kan)
Rempah Beriani Mak Siti
Bawang besar – dihiris
Halia – dihiris
Tomato – buang biji dan hiris
Rempah tiga sekawan (kayu manis, bunga lawang, buah pelaga)
Kiub pati ayam
Daun pandan
Susu sejat setengah tin
Marjerin

Cara-cara
1. Tumis Bahan
Mula-mula sekali, panaskan marjerin dan tumis rempah 3 sekawan.
Rempah 3 sekawan ni maksudnya kayu manis, bunga lawang dan buah pelaga. Kalau beli yang dalam satu paket tu semua ni ada sekali.
Kemudian masukkan halia, bawang besar dan tomato.
Tumis sehingga garing ya.

2. Masukkan Rempah
Masukkan rempah beriani dan kemudian daun pandan.
Boleh guna jenama lain pun tak apa. Saya guna rempah beriani jenama Mak Siti.
3. Perasakan
Lepas tu masukkan kiub ayam dan garam. Tumis sehingga sebati.
4. Masakkan Bersama Beras
Akhir sekali tambah air dan susu sejat ke dalam tumisan.
Masukkan beras ke dalam periuk nasi dan bahan tumis tadi bersama-sama sukatan air yang cukup untuk masak nasi seperti biasa.

Ok settle nasi!
Jom tengok resepi ayam goreng Mamak pulak.
Resepi Ayam Goreng Mamak Special
Bahan-bahan

Ayam
Serbuk kunyit
Serbuk kari
Serbuk cili
Tepung gandum
Garam
Ajinomoto
Daun kari
Halia dan bawang putih (ditumbuk kemudian diperah jus kedalam ayam)

Cara-cara
1. Gaul Semua Bahan
Pertamanya, gaul sebati semua bahan.
Kalau terlalu kering, tambahkan air supaya sedikit demi sedikit supaya bancuhan agak-agak melekat pada ayam.
2. Perap
Tunggu setengah jam supaya bahan perapan tu dapat meresap dalam ayam.
3. Goreng
Lepas tu bolehlah goreng macam biasa.
Siap!

Buat nasi beriani memang tak sahlah kalau tak ada kuah dalca kan.
Ini resepi dalca simple yang saya biasa buat. Mudah je bolehlah cuba.
Resepi Kuah Dalca
Bahan-bahan

3 sekawan
Kacang dal (direndam sejam dan direbus empuk)
Carrot
Kacang panjang
Kentang
Isi ayam
Rempah kari
Kunyit serbuk
Daun kari
Bawang putih, bawang merah dan halia dihiris

Cara-cara
1. Rebus Kacang Dal & Sayuran
Mula-mula rebus kacang dal sehingga empuk dalam sebuah periuk.
Masukkan sekali sayuran seperti carrot, kentang dan kacang panjang. Nak masuk sayur lambat sikit nanti pun boleh.
2. Tumis
Dalam kuali yang lain, tumis bawang putih, bawang merah dan halia yang telah dihiris tadi bersama daun kari dan rempah 3 sekawan.
Masukkan serbuk kari dan serbuk kunyit. Tumis semua bahan ni sehingga garing.
2. Masukkan Isi Ayam
Seterusnya masukkan isi ayam tunggu sehingga ayam masak.
3. Masukkan Bahan Tumisan Ke Dalam Rebusan Kacang Dal
Kemudian masukkan semua bahan tumisan tadi ke dalam periuk dal yang telah direbus bersama sayur.
Tunggu sehingga kentang empuk.
4. Perasakan
Last sekali letak garam dan ajinomoto. Kemudian tambah santan 3 sudu.
Perasakan secukupnya.
Siap!

Kemudian bolehlah tambah lain-lain side dish untuk nasi beriani ni contohnya papedom atau acar nanas dan timun. Nak rebus telur ke.
Ikutlah selera masing-masing ye.

Sedia Untuk Dihidang
Dah siap semuanya, bolehlah makan ramai-ramai.
Beginilah hasil masakannya bila dah bergabung semua tadi.

Mudah je kan. Rugi tak cuba.
Kalau tak ada beras basmathi tu boleh juga guna beras biasa.
Boleh adjust mana yang sesuai ok!
Selamat menjamu selera.

*Resepi nasi beriani simple ini dikongsikan oleh Nur Aisya melalui Facebook. Ia telah disunting dan diterbitkan semula dengan kebenaran.


Resepi Nasi Briyani Pakistan Asli, Memang Rasa Lain Dari Nasi Briyani Malaysia!

Kalau anda dah biasa makan Nasi Briyani resepi orang Malaysia, apa kata kali ini anda cuba resepi asli Nasi Briyani dari negara Pakistan pula. Bak kata wanita bernama Jaja Razali ini, rasanya sangat berbeza dan teknik memasak nasinya pun lain.
Tambahnya lagi, resepi ini merupakan hasil dia belajar bersama keluarga mentua dari Pakistan. Wahhh, sudah tentu padu!

Baca juga: Resepi Gulai/Kari Ikan Merah Padu, Sampai Setiap Minggu Suami Minta Masak!
RESEPI NASI BRIYANI PAKISTAN ASLI, MEMANG RASA LAIN DARI NASI BRIYANI MALAYSIA!

Resepi Nasi Briyani Pakistan. Hasil belajar dengan in law dari Pakistan.

PERBEZAAN BRIYANI PAKISTAN & BRIYANI MALAYSIA
Apa beza dengan Briyani Malaysia?
1. REMPAH DARI PAKISTAN MENGHASILKAN RASA YANG BERBEZA
Briyani Pakistan guna rempah dari Pakistan. Rasa memang berbeza dengan Briyani Malaysia. Ada jual di shopee jenama Shan atau National, selalu guna 2 brand ni saja.
2. CARA MASAK BERAS DENGAN GRAVY BERASINGAN
Briyani Pakistan kena masak beras dengan gravy asing asing lepastu layer dalam periuk.
Kalau yang masak gravy lepastu masuk beras masuk air masak semua sekali tu yang tu panggil Nasi Pulao bukan Nasi BRIYANI.
RESEPI NASI BRIYANI PAKISTAN ASLI:
Cara nak buat, anggaran 4-5 orang makan.
1. GRAVY
Ni kalau masak gravy ayam.
BAHAN-BAHAN:

6 biji bawang size sederhana.
1 ekor ayam atau 2kg daging/kambing.
1/2 cawan minyak.
1 packet rempah Briyani Pakistan.
5 cabai hidup.
Garam.
2 biji tomato size besar.
1/2 cawan yogurt.

CARA MASAK GRAVY:
Ni kalau masak gravy kambing.
1. Panaskan minyak, goreng bawang sampai perang.
2. Masuk tomato, goreng sekejap dalam 5 minit sampai naik bau.
3. Masukkan ayam/kambing biar 5 minit.
4. Masukkan yogurt, garam dan rempah briyani. Biar pada api slow, sampai ayam/kambing lembut dan naik minyak.
5. Last masukkan cabai hidup, biar few minutes.
2. CARA MASAK NASI
Air memang banyak takpe. Beras Basmati ni dia tak lembik macam beras berkanji.
1. 3 cawan beras basmati (rendam 20 minit).
Masak beras dengan air dan rempah ratus.
2. 3 liter air didihkan dengan

Cumin seeds (1 teaspoon).
Black paper (1 teaspoon).
Cinamon stick (1 stick).
Cadamom (1 tablespoon).
Salt (4 to 5 tablespoon).

Gambar kiri, nasi dah masak. Gambar kanan, rupa beras 3/4 masak.
3. Bila mendidih masukkan beras dan biar sampai nasi 3/4 masak. Anggaran 10 minit.
Tapis dengan penapis.
4. Tapis beras, letak sebelah.
LANGKAH TERAKHIR GABUNGKAN KESEMUANYA!
Layer pertama nasi dan pewarna/safron.
1. Dalam periuk yang besar, masuk satu layer Nasi yang 3/4 masak tadi. Letak pewarna kuning/safron. Kemudian letak layer ayam/kambing.
(Siapa ada Le Cruset time ni la nak guna. Tapi Bila balik kampung dekat Pakistan, depa masak dalam periuk tanah liat je bau harum semerbak. Moral of the story periuk mahal tak menjamin kesedapan makanan. Makanan yang sedap perlu dimasak dari hati turun ke tangan. Betoi dak?)
Layer kedua ayam/kambing, letak layer ketiga pulak nasi atas dia letak lagi pewarna/safron.
2. Ulang 2/3 layer, tutup periuk, masak 5 minit atas api sederhana dan 10-minit api paling slow.
Layer atas sekali. Atas ni boleh la kalau nk tambah telur rebus ke, gajus, kismis, bawang goreng…
3. Dah masak, gaul la nasi tu sebelum hidang.
Dah siap masak atas api slow.
BOLEH DIMAKAN BERSAMA RAITA / AIR ASAM BANJAR
Gaul dulu dengan lemah lembut sebelum hidang.
Boleh makan bersama Raita atau kalau makan dengan Air Asam Banjar pun sedap, especially kalau buat guna daging.
Try la! Sama ke tak dengan Nasi Briyani Pakistan, lain orang masak lain rasa dia. Nak tau rasa sebenar nasi BRIYANI Pakistan macam mana, korang boleh ikut trip sis pergi North Pakistan.
Hari-hari boleh makan Briyani. 8 hari makan Briyani, balik Malaysia boleh ingat dah macam mana rasa dia. Bila try buat tau la jadi ke tak. Mohon like page travel jaja JaJa-ToUch.
Nak share resepi ni or nak guna untuk meniaga ke, ambil je. Sedap tau Briyani Pakistan ni. Sis buat untuk jamuan raya office suami sampai termimpi-mimpi lah depa dok tanya bila nak dapat makan lagi.
SELAMAT MENCUBA!
Sumber: Jaja Razali via Masak Apa Hari Ni..(MAHN)


Resepi Nasi Dagang Ekspres, Tak Perlu Kukus Hanya Masak Cara Biasa!

Nasi Dagang merupakan hidangan tempatan yang istimewa dan popular dalam kalangan rakyat Malaysia. Ia sememangnya terkenal di sekitar negeri pantai timur di Semenanjung Malaysia khususnya di negeri Terengganu dan Kelantan.
Hidangan ini mempunyai gabungan pelbagai lauk selain nasi dagang itu sendiri seperti ‘dikahwinkan’ bersama gulai ikan tongkol dan acar sayur. Uniknya resepi kali ini, dikongsikan oleh saudara Muhamad Muktamin Abdul Karim merupakan resepi Nasi Dagang ekspres tanpa perlu dikukus. Jom cuba!

Baca juga: Resepi Sup Tulang Lembu Dengan Kuah Pekat, Kisar 2 Bahan Rahsia Ini!
LEBIH ENAK BILA KUAH GULAI DIBIARKAN SEMALAMAN SEBAGAI SARAPAN…

NASI DAGANG EKSPRES HABANG MM STAIL tak perlu kukus dan masak macam biasa je.

Kalau nak buat sarapan, seeloknya gulai ikan tongkol masak lewat malam. Biarkan semalaman. Kuah akan lagi cantik dan sedap. Pagi esoknya hangatkan saja sekejap, makan dengan nasi dagang panas-panas. Perghhh!
RESEPI NASI DAGANG EKSPRES

A. BAHAN-BAHAN NASI DAGANG:

1 cawan beras Basmathi.
1 cawan beras perang nasi dagang.
1 cawan beras pulut.
Halia dihiris.
Bawang merah dihiris.
Sedikit halba.
Sedikit garam.
Santan kelapa/santan kotak secukupnya campurkan dengan air.

INFO:

1. Santan kelapa atau santan kotak, jangan pekat sangat pula.
2. Ikut jumlah cawan beras atau lebihkan sedikit.
3. Kalau nampak nasi macam kurang masak boleh je tambahkan santan kelapa.
4. Beras perang direndam dahulu beberapa jam atau semalaman. Saya guna steamed basmathi, hanya rendam dalam 10 minit cukup.
CARA-CARANYA:

1. Basuh semua beras dan masukkan semua ke dalam periuk.
2. Campurkan santan dengan air. Sukatan: Saya lebihkan. Jadinya 4 cawan santan, 3 cawan beras atau ikut kesesuaian jenis beras Basmathi pilihan.
*Saya lebihkan sedikit santan biar berminyak/berkilat sedikit nasi dagang.
*Kalau guna santan kotak boleh taruk 1 atau 2 sudu minyak masak untuk kilatkan nasi dagang nanti.
3. Masukkan hirisan bawang dan halia serta ketumbar.
Masak seperti memasak nasi biasa atas api gas atau dalam periuk nasi elektrik.
B. RESEPI GULAI IKAN TONGKOL (Ikan Tongkol Ayer Hitam)
BAHAN-BAHAN:

1 ekor ikan tongkol, dikerat dan direbus bersama asam keping dan sedikit garam. Air rebusan jangan dibuang.
1 paket kecil rempah masak cap mawar(15g).
3 atau 4 sudu rempah gulai cap mawar.
1 btg kayu manis.
1 sdk serbuk serbuk jintan putih.
1 sdk serbuk jintan manis.
1 sdk serbuk ketumbar.
2 inci belacan *ikut selera.
Cili kisar ikut tahap kepedasan masing-masing.

Bawang besar, halia dan bawang putih dikisar.
Lengkuas dihiris.
1 asam keping.
Gula Melaka secukupnya.
Sedikit kerisik *saya suka lebihkan.
Garam secukup rasa.
Minyak masak.
Santan kelapa.
Cili/tomato/belimbing buluh untuk menambah warna dan selera.
Beberapa biji telur rebus.

CARA-CARANYA:

1. Tumis bahan kisar hingga timbul minyak.
2. Masukkan cili kisar dan biarkan hingga pecah minyak.
3. Masukkan semua rempah dan gaul rata.

4. Kemudian masukkan sedikit air rebusan ikan bersama santan. Biarkan sampai mendidih.
5. Masukkan sebahagian lagi air rebusan ikan.
6. Bila dah mendidih semula masukkan kerisik dan gula Melaka, tomato/belimbing buluh dan cili. Biarkan dengan api perlahan sehingga kuah agak pekat dan timbul minyak.

*Paling sedap biarkan gulai semalaman atau beberapa jam untuk mendapatkan kuah yang lebih sedap dan cantik.
C. RESEPI ACAR SAYUR
BAHAN-BAHAN:

Timun
Lobak
Nanas
Cili

CARA-CARA:
1. Hiris bahan-bahan di atas.
2. Gaulkan kesemuanya dengan sedikit cuka.
3. Perasakan dengan garam dan gula secukupnya.

Niatlah memasak kerana Allah ta’ala, In Sha Allah dipermudahkan, beroleh keberkatan memberi orang makan dengan ikhlas. Pahala dapat, nasi dagang pun dapat.
Sumber: Facebook Muhamad Muktamin Abdul Karim via Berkongsi Ilmu Kuih Muih & Masakan (BIKMM)


Resepi Nasi Daging Paling Mudah Tapi ‘Power’. Kena Cuba!

Setiap kali tiba Hari Raya Aidil Adha, banyaklah daging yang akan tersimpan di rumah. Kadang-kadang jemu juga kalau asyik buat kari dan sup. Apa kata cuba resepi nasi daging oleh Puan Ica Ashida ini. Walaupun cukup simple tapi sangat special.
Sesuai untuk jamu tetamu pada hari-hari istimewa, terutamanya Hari Raya Korban nanti. Mari kita tengok bahan-bahan dan cara membuatnya di bawah ini.

Resepi Nasi Daging Yang Mudah Tapi ‘Power’
Bahan-bahan

Bawang besar
Bawang putih
Halia
Rempah kurma – untuk 3 pot beras saya gunakan separuh paket rempah kurma
Rempah 4 sekawan –  kulit kayu manis, bunga lawang, buah pelaga dan kulit kayu manis
Daging direbus sehingga empuk
Minyak sapi –  saya guna 3 sudu penuh
Beras – beras biasa pun boleh, saya guna beras wangi 3 pot

Cara-cara
1. Rebus Daging

Mula-mula, rebus daging hingga empuk. Simpan air rebusan daging untuk digunakan masa memasak nasi.

2. Basuh Beras
Beras dibasuh bersama 2 helai daun pandan. Saya masak 3 pot dengan menggunakan sukatan bekas beras tupperware.
Saya guna beras wangi, nak guna beras biasa pun boleh. Kalau nak lagi sedap guna beras Pulsa Gold Basmathi untuk masak nasi baryani.

3. Tumis Atas Kuali
Tumis rempah empat sekawan bersama bawang merah, bawang putih, halia dan rempah kurma. Saya gunakan minyak sapi untuk menumis.
Kemudian masukkan garam dan perasa secukup rasa. Bila dah sebati, tambahkan secawan air rebusan daging. Tunggu mendidih dan masukkan beras sampai agak kering.

4. Pindahkan Ke Dalam Rice Cooker
Pindahkan beras bersama bahan yang ditumis atas kuali tadi ke dalam rice cooker.
Kemudian, masukkan daging yang telah direbus. Masukkan juga tomato. Saya tak gunakan susu cair ya.

5. Tambahkan Air Rebusan Daging
Masukkan air rebusan daging mengikut keperluan beras. Saya hanya gunakan beras biasa jadi jumlah air saya sama banyak dengan beras. Caranya macam nak masak nasi putih biasa saja.
Kalau guna beras Basmathi, kenalah ikut sukatan dia.

6. Siap!
Nasi daging telah siap dimasak. Memang ‘power’ kalau dimakan bersama sambal air asam. Tambah pula dengan bawang goreng atau sup daging, memang tak nampak orang sebelah dah!
Cara buat sambal air asam lebih kurang macam buat sambal belacan, cuma guna air asam jawa. Oleh sebab ramai yang tanya, saya sertakan juga cara membuatnya di bawah ini.

Cara Buat Sambal Air Asam
Bahan-bahan

Cili padi
Belacan
Garam
Gula
Perasa

* semua bahan ini ditumbuk sehingga lumat

Lada merah
Tomato
Bawang besar

* semua bahan ini dihiris
Caranya: Bancuh air asam jawa, masukkan bahan yang ditumbuk. Kemudian masukkan bahan yang dihiris pula. Siap.
Mudahnya!
Tak payah tunggu Raya Haji pun boleh buat makan pada hari-hari biasa di rumah. Simple saja caranya, kan?

*Resepi nasi daging ini disumbangkan oleh Puan Ica Ashida menerusi Facebook beliau. Ia telah disunting dan diterbitkan semula dengan kebenaran. Untuk sebarang pertanyaan boleh rujuk post asal beliau di SINI.


Resepi Nasi Daging Paling Ekspres & Viral, Guna Kurma Tin Adabi Je!

RESEPI NASI DAGING
Ketika kita masih lagi dalam ‘mood’ perayaan Hari Raya Aidilfitri, sudah pasti masih ramai dalam kalangan kita yang masih menerima kunjungan tetamu di rumah bukan? Dah bosan asyik sajikan ketupat, lemang dan rendang sahaja, apa kata anda sajikan pula menu nasi daging untuk mereka yang datang. Susah nak masak?

Jangan risau, berikut merupakan perkongsian resepi nasi daging paling ekspres dan viral hanya menggunakan kurma dalam tin sahaja. Memang padu!
Baca juga: Resepi Siakap Kengsom Macam Makan Di Thailand, Kuah Pekat, Masam & Pedas Kaw!

RESEPI NASI DAGING ADABI VIRAL

-Tumis tomato yang didadu
-Tumis la sekali tiga sekawan
-Bawang besar,cabai hijau
-Tumis dengan planta,wangi
-Pastu tuang la kurma Daging Adabi ni

1.Lepas tu ampa tuang la kuah ni dalam beras, kami tambah garam dengan kiub ayam dan daging rebus dalam ni..dan masaklah macam biasa.
2.Ni kami masak dua pot beras basmati bersamaan 3 pot air dan satu tin KURMA DAGING ADABI. Ni cara rajin sikit..agak malas ampa takyah tumis apa apa pun, tuang satu tin kurma daging ni dalam beras.
3.Konsep dia sama ja macam masak beriani kambing Adabi..yang pasti semua jenis lauk tin Adabi sedap!

Untuk air asam tu saya selalu buat gini ja:
-Potong nipis tomato dan bawang besar
-Pastu masukkan sambal belacan
-Pastu campur sikit air asam jawa Adabi dan belacan sikit, letak garam sikit dan sos tomato sikit. Gaul semua sekali.
-Kalau takda sambal belacan, ampa potong cabai melaka. Siap!

Sumber: Hidayah Terbilang


Resepi Nasi Daging ‘Terpaling’ Senang, Guna Kurma Dalam Tin Je!

RESEPI NASI DAGING PALING SENANG
Menu nasi apa lagi yang boleh dicuba sempena PKP 3.0 ini? Kalau diikutkan, resepi nasi yang pelbagai ini memerlukan banyak bahan dan agak susah, kalau tidak tak menjadi nanti!

Jangan risau, buat anda yang merupakan peminat nasi daging anda sebenarnya boleh cuba resepi ini dengan tidak memerlukan banyak bahan. Paling senang sekali adalah, anda boleh guna sahaja kurma kambing di dalam tin. Orang bujang pun boleh masak sebab simple sangat.
CARA MASAK NASI DAGING
1.Minyak sapi untuk menumis,adabi kurma daging, bawang putih, bawang kecil, serai, 4 sekawan, daun salam/bay

2.Tumis semua bahan

3.Masukkan adabi kurma

4.Tumis sekejap

5.Masukkan dalam periuk nasik yang beras dah disiap sukat air macam biasa

6.Tabur daun ketumbar dan cili hijau bila nasi dah masak.

7.Air asam- blend tomato, cili padi, belacan, kerisik, lepas dah blend letak dalam mangkuk potong tomato, cili padi, bawang , letak garam gula siap.

*Boleh try!
Sumber: Mel Azman


Resepi Nasi Goreng Cabai Tumbuk Zaman Atok Nenek Dulu Kala, Confirm Sedap!

Nasi goreng cabai tumbuk bersama isi ikan goreng, pernahkah anda nikmati hidangan ini yang dibuat daripada hasil air tangan datuk dan nenek anda? Sangat bertuah sekiranya anda pernah merasainya kerana kelazatannya memang sukar untuk digambarkan.
Biasalah hasil masakan orang-orang tua, jaranglah tidak sedap! Ianya merupakan sebuah memori yang terindah sewaktu mereka masih hidup dan akan sentiasa merinduinya. Aroma nasi goreng dan kepedasannya yang memukau, membuatkan selera makan jadi terbuka dan tanpa sedar sudah tiga kali menambah.

Baca juga: Ini Cara Potongan Bawang Merah & Putih Ikut Jenis Masakan, Baru ‘Rasa’ Berbeza!
NASI GORENG CABAI TUMBUK BERSAMA ISI IKAN GORENG, LAZAT!

Sekiranya anda merindui nasi goreng cabai air tangan datuk dan nenek serta ingin menikmatinya semula sambil mengimbau nostalgia lama, apa kata anda cuba resepi yang dikongsikan oleh Puan Shamshinar Mohd Darus di bawah. Semoga dapat mengubat kerinduan anda semua.

Nasi goreng zaman tok nek dulu-dulu. Nasi goreng cabai tumbuk + isi ikan goreng.
RESEPI NASI GORENG CABAI TUMBUK & ISI IKAN GORENG
Begitu mudah hendak membuat nasi goreng cabai tumbuk ini, ibarat pejam mata pun boleh. Anda hanya memerlukan beberapa bahan seperti di bawah:

Nasi
Isi ikan goreng
Bawang merah
Bawang putih
Ikan bilis
Cili besar merah

CARA-CARA MENYEDIAKANNYA ADALAH SEPERTI BERIKUT:

1. Tumbuk semua bahan-bahan di atas kecuali nasi. Pastikan jangan terlalu lumat barulah sedap kerana dapat merasa ketulan-ketulan kecil bawang dan ikan bilis.
2. Panaskan minyak di dalam kuali.
3. Kemudian, masukkan bahan perencah yang telah ditumbuk ke dalam minyak masak yang panas.
4. Jangan lupa masukkan garam secukup rasa. Boleh juga tambah sedikit gula jika mahu.
5. Pastikan hasil tumisan nampak seperti sudah naik minyak kerana itu tanda ianya sudah masak.
6. Setelah itu, masukkan nasi dan isi ikan goreng. Gaul sehingga sebati.
Nasi goreng cabai sudah siap dimasak untuk dihidang dan dinikmati bersama keluarga. Selamat mencuba!
Sumber: Shamshinar Mohd Darus Via Masak Apa Hari Ni.. (MAHN)


Resepi Nasi Goreng Cina Simple Tapi Sedap. Anak-anak Mesti Suka!

RESEPI NASI GORENG CINA SEDAP & MUDAH! MUDAH JE NAK BUAT….
Pernah tak makan nasi goreng Cina?

Selalunya nasi goreng ni kita orderkan untuk anak-anak di kedai / restoran.
Nasi goreng cina biasanya tak pedas dan bahan-bahan yang digunakan pun mudah saja, sesuailah untuk anak-anak yang tak suka ada banyak ‘bahan asing’ dalam nasi tu kan?

Cara nak masak nasi goreng Cina ni mudah sangat… Tapi memang ‘laku’ kalau buat dekat rumah!

Baca juga: Cara Masak Beras Parboiled, Elok Untuk Diet & Kencing Manis. Tak Mudah Basi!
Jom cuba resepi nasi goreng Cina yang dikongsikan oleh Har Ryea di Facebook ini.
Mudah sangat.
Resepi Nasi Goreng Cina Mudah & Sedap. Anak-anak Mesti Suka!
Simple je cara buat nasi goreng Cina di rumah.
Memang tak pedas, anak-anak pun suka.
Jom tengok bahan-bahan dan resepi nasi goreng cina di bawah:
Bahan-bahan

Nasi
Bawang Putih – 5 ulas besar (ketuk-ketuk dengan anak lesung lepas tu cincang halus)
Serbuk Maggi Cukup Rasa – 2 @ 3 sudu besar
Minyak Bijan – 1 @ 2 sdb
Udang Hidup
Telur – 4 @ 5 biji
Sayur campur – 1 mangkuk
*(Bahan2 brgantung pada berapa banyak nasi kita. Kalau banyak nasinya, tambah juga bahan-bahan yang lain)

Cara-cara
1. Panaskan minyak, tumis bawang putih smpai naik bau dan garing sikit.

2. Masukkan udang, biarkan masak skejap.

3. Ketepikan udang, masukkan telur.
Kemudian kecilkan api sikit untuk telur masak elok.

Lepas tu pecah-pecahkan telur tu.

4. Masukkan nasi & sayur campur.

Gaul rata
5. Pastu taburkan Maggi Cukup Rasa..kacau skejap..

6. Masukkn Minyak Bjian & kacau lagi.

7. Boleh rasa jika nak tambah lagi serbuk maggi cukup rasa @ minyak bijan.
Terpulanglah ikut citarasa masing-masing ya.

8. Alhamdulillah siap.
Mudah kan?
Mana yang suka pedas bolehlah tambah cili, atau kalau anak alergik dengan makanan laut boleh juga nak ganti udang dengan ayam / fishcake.
Selamat mencuba!
*Sumber pautan asal :  Facebook Har Ryea


Resepi Nasi Goreng Ikan Rebus Lazat, Rupanya Ada Bahan Lain Penambah Kesedapan

Apabila dengar saja nama hidangan ini, penulis jamin pasti anda akan kecur air liur. Kali ini penulis bawakan resepi nasi goreng ikan rebus lazat yang menjadi kegilaan ramai! Terliur bukan? Lebih enak bila dimakan sewaktu ia masih panas dan dijamu sewaktu sarapan pagi atau minum petang.
Ini merupakan salah satu kepelbagaian jenis nasi goreng yang wujud untuk anda cuba masak sendiri dan rasa. Resepi ini telah dikongsikan oleh Cik Ning Haniey. Malah, dalam resepi nasi goreng ikan rebus ini, anda juga boleh memasukkan buah petai sekiranya ingin menambahkan lagi kelazatannya. Selamat mencuba!

Baca juga: Ini Resepi Cili Kisar Boleh Tahan Berbulan, Tak Naik Kulat Putih
NASI GORENG IKAN REBUS HIDANGAN KEGILAAN RAMAI!
Dah masak bau semerbak aromanya!

Nasi goreng ikan rebus dulu pagi ini. Kawan-kawan dah sarapan ke ni, kami baru nak mula. Macam biasa siapkan bahan-bahan.

RESEPI NASI GORENG IKAN REBUS LAZAT

BAHAN-BAHAN A:

Telur.
Sayur sawi.
Nasi putih.
Ikan kembung (jenis ikan adalah pilihan).
Petai (pilihan nak letak atau tidak).
Ajinamoto / secukup rasa.
Garam.

BAHAN-BAHAN B:

Cili kering
Cili padi
Udang kering
Bawang merah
Bawang putih

CARA PENYEDIAAN BAHAN-BAHAN:

1. Goreng telur supaya menjadi telur hancur dulu.
2. Tumbuk bahan-bahan B bersama cili padi, lagi pedas lagi sedap. Bahan itu ditumbuk manja-manja. Tidak hancur sangat, lain orang lain caranya ya.
3. Ikan pula perlu direbus. Setelah siap direbus, carikkan isinya dari tulang ikan. Kemudian, pastikan di bahagian isinya tiada tulang-tulang halus yang tertinggal, sekiranya ada buang tulang tersebut.
4. Siang sayur sawi dan basuh bersih sebelum ditoskan.
JOM MULA MASAK!

1. Tumiskan bahan perencah B dalam minyak yang panas sehingga ia betul-betul masak garing.
2. Masukkan pula nasi putih dan garam.
3. Boleh tambah sedikit ajinomoto atau secukup rasa.
4. Kemudian, gaul kesemuanya hingga sebati.

5. Terakhir sekali, masukkan ikan rebus, telur hancur, sayur sawi dan petai tersebut. Petai tu saja nak campur dalam nasi goreng, firs time nak cuba. Kebetulan petai semalam ada lagi baki sikit.
Sumber: Facebook Cik Ning Haniey via Masak Apa Hari Ni..(MAHN)


Resepi Nasi Goreng Kunyit, Sedap Macam Dekat Kedai Siam!

Nasi goreng sememangnya sudah menjadi pilihan hati orang ramai dan lebih seronok jika order nasi goreng di kedai makan. Lain betul feel makan di kedai kan? Namun, dek kerana Covid-19 hanya sesetengah kedai sahaja yang membenarkan dine-in.
Pasti rindu kan nak makan nasi goreng kunyit ala-ala kedai siam kan? Justeru itu, buat mereka yang rindukan masakan siam, kami kongsikan resepi nasi goreng kunyit. Sedap sangat!

Baca juga: Resepi Mushroom Chicken Pie, Lemak Berkrim & Tak Mual
RESEPI NASI GORENG KUNYIT, SEDAP MACAM KEDAI SIAM
Malam ni isteri saya request nasi goreng kunyit. Dia minta nak yang warna kuning.  Simple sahaja tapi sedap sungguhlah.

Bahan-bahan yang diperlukan:

Kunyit hidup
Lada jarum
Bawang meroh
Bawang putih
Ikan bilis secubit
Nasi secukupnya

Cara-cara penyediaan:
1. Masuk kesemua bahan dalam lesung batu. Tumbuk sehingga lumat.

2. Panaskan minyak dalam kuali dan goreng telur.

3. Dalam kuali yang sama, tumis bahan yang ditumbuk sehingga naik bau.

4. Pecahkan sebiji dan perasakan dengan garam dan gula secukupnya. Kemudian, masukkan nasi dan gaul sebati.

5. Masukkan sayur dan masak sehingga layu. Siap!

Hidangkan bersama lauk pilhan anda. Menariknya. Boleh cuba esok!

Sumber: Facebook Wan Luqman


Resepi Nasi Goreng Viral, Nampak Simple Tapi Memang Padu!

Nasi goreng sudah semestinya menjadi kegemaran sesiapa sahaja tidak kira masa. Tapi, untuk dapatkan rasa nasi goreng yang sedap dan mantap macam apa yang mak di kampung buat memang agak sukar sebenarnya walaupun nampak mudah. Oleh itu, terdapat perkongsian resepi nasi goreng yang mendapat lebih dari 3 ribu ‘shares’ di laman Facebook yang boleh buat anda terliur! Memang wajib cuba!
Baca juga: Rupanya Ini Cara Buat ‘Telur Gedik’ Dengan Sempurna!

RESEPI NASI GORENG VIRAL, MEMANG TERLIUR!
Pernah bagitahu sebelum ni yang k.su dapat resepi dari Tik Tok. Tak tau nama sebenarnya nasi gorengnya. Tapi harini k.su ada add-on sotong. APA NAMA NASI GORENG YANG SESUAI YER…
1.Tumbuk bawang merah, bawang putih, lada merah & sedikit cili padi hijau..

2.Panaskan minyak, goreng ikan bilis sampai garing pastu ketepikan sikitt..

3.Masukkan telur.Dah masak sikit, hancur-hancur telur tu.. ketepikn jugak..

4.Masukkan bahan-bahan yang dah ditumbuk, tumis hingga wangi & sedikit garing..

5.Masukkan garam, ajinomoto & sedikit serbuk kunyit..
6.Masukkan sotong yang dah dikeringkn airnya dulu.. gaul rata sume bahan-bahan…

7.Pastu masukkn nasi, kacau rata shingga ianya berwap..

8.Alhamdulillah siapp sudah. Sedapppp!

Sumber: Har Ryea